title: Ultrat

text: Eri ultrakannattajien ryhmät alkoivat näkymään Suomessa vuosituhannen vaihteessa. Vaikka toiminta on pääasiassa oman joukkueen näkyvää ja kuuluvaa kannattamista sekä koti- että vierasotteluissa, on Suomessakin ultrakannattajat yhdistetty toisinaan jalkapallohuliganismiin. Näkyvimpiä ja suurimpia, muun Euroopan mittakaavassa toimivia kannattajaryhmiä ovat HIFK:n kannattajat ("Stadin Kingit") ja HJK:n kannattajat ("Sakilaiset, Ragazzi") Helsingistä. Vakiintuneita kannattajaryhmiä on myös seuraavilla joukkueilla, kuten FC Honka ("HK05"), FC Lahti (Lahti Youth Casuals), KuPS ("Kpo Crew"), Ilves ("Niilon Pojat"), VPS (Clowns from East), FC Inter ("Armada"), TPS, AC Oulu ("AC Oulun kannattajat, PKC Oulu").


title: Tanju Kirjakov

text: Tanju Kirjakov (, s. 2. maaliskuuta 1963 Rousse) on bulgarialainen pistooliampuja ja olympiavoittaja.


title: Tanju Kirjakov

text: Kirjakov on voittanut olympiakultaa 50 m pistoolilla Sydneyssä 2000 sekä 10 m ilmapistoolilla Soulissa 1988 ollen ilmapistoolin ensimmäinen olympiavoittaja. Atlantassa 1996 hän sai olympiapronssia 10 m ilmapistoolissa.


title: Tanju Kirjakov

text: Maailmanmestaruuskilpailuissa Kirjakov on saanut joukkuepronssia 10 m ilmapistoolissa.


title: Tanju Kirjakov

text: Olympialaisissa Pekingissä 2008 Kirjakov oli kuudes 50 m pistoolissa tuloksella 656.8, jääden 2.1 pisteen päähän pronssista, ja kymmenes 10 m ilmapistoolissa tuloksella 580, jääden pisteen päähän finaalipaikasta.


title: Roman Greenberg

text: Roman Greenberg (s. 18. toukokuuta 1982 Venäjä) on brittiläis-israelilainen ammattilaisnyrkkeilijä. Hän debytoi marraskuussa 2001 oltuaan seitsemän kuukautta Israelin armeijassa. Greenberg on voittanut kaikki 27 ammattiotteluaan, joista 18 tyrmäyksellä.


title: Roman Greenberg

text: Greenberg alkoi nyrkkeillä 11-vuotiaana sen jälkeen, kun hänen ystävänsä vei hänet nyrkkeilyklubille Kiryat Bialikissa. Greenberg teki debyyttinsä kaksi vuotta myöhemmin. 15-vuotiaana vuonna 1997 hän voitti hopeamitalin Euroopan nuorten nyrkkeilymestaruuskilpailuissa.


title: Roman Greenberg

text: Vuonna 1999 Greenberg oli kaikkien aikojen nuorin Israelin kansallisen raskaansarjan tittelin voittaja. Greenberg sai hopeamitalin nuorten maailmanmestaruuskilpailuissa vuonna 2000 Budapestissa, jossa hän voitti Viktar Zuyevin 14-8 mutta hävisi Dzhamal Medzhydoville.


title: Roman Greenberg

text: Greenberg voitti IBO Intercontinental Championshipin kuudennessa erässä, kun tuomari keskeytti hänen ottelunsa Alex Vassilevia vastaan maaliskuussa 2006.


title: Roman Greenberg

text: Greenberg voitti pistein irlantilaissyntyisen Colin Kennan yli kahdeksaneräisessä ottelussa Lontoossa lokakuussa 2007. Hän sai Kennan pulaan kuudennessa erässä hyvällä oikealla koukulla ja käytti tätä lattiassa seitsemännessä erässä oikealla suoralla.


title: Roman Greenberg

text: Joulukuussa 2007 Greenbergin käsi operoitiin. Toisen ja kolmannen rystysen vahingoittuminen oli haitannut hänen oikeaa kättänsä kahden vuoden ajan. Leikkauksen jälkeinen arviointi käden tilasta oli positiivinen.


title: Roman Greenberg

text: Greenberg valmentautuu Finchleyssä Lontoossa, ja hänellä on koti Israelissa Haifassa. Greenbergin valmentaja on Jim Evans.


title: Roman Greenberg

text: Greenberg on oikeakätinen nyrkkeilijä. Hän ei ole kovaiskuinen tyrmääjä vaan pikemminkin teknikko, jonka tyrmäysiskut tulevat iskujen määrästä. Hänellä on hyvin eurooppalainen nyrkkeilytyyli: hän seisoo kehässä ja luottaa vasempaan puoleensa hallitakseen välimatkaa ja lyödäkseen iskusarjoja.


title: Roman Greenberg

text: Greenberg on hyvä käyttämään jalkoja, minkä lisäksi hän luo tilanteita ja saattaa vastustajan ymmälle. Hänellä on nopeat refleksit, ja hänen kätensä ovat erittäin nopeat. Hänellä on paljon huomiota herättäviä liikkeitä, ja hän voi paeta kulmasta ja torjua iskun. Samanaikaisesti häntä on kuvailtu rauhalliseksi ja kärsivälliseksi.


title: Roman Greenberg

text: Greenbergia on kritisoitu siitä, että hän tekee vain riittävästi voittaakseen erät ja välttelee iskujenvaihtoa. Greenberg on vastannut: "Kun on aika ottaa riskejä hyvin suuressa ottelussa, kuten maailmanmestaruus ottelussa, silloin minä haluan ottaa riskit. Mutta miksi minun pitäisi ottaa tarpeettomia riskejä otteluissa, jotka minä selvästi voitan?" Häntä on myös kritisoitu ylimielisestä asenteesta, käsien pudottamisesta ja iskujenvaihdosta vetäytymisestä. Hän on myös saanut kritiikkiä heikkojen vastustajien kanssa ottelemisesta ja puutteellisesta kovapintaisuudesta.


title: Roman Greenberg

text: Greenberg on yksi kolmesta joulukuun 2007 juutalaisesta huippunyrkkeilijästä. Muut ovat Dmitry Salitana (27-0-1) ja Yuri Foreman (24-0-0). Neljäs nyrkkeilijä on kiistaton välisarjamestari Zab Judah (36-5-0), jota on pidetty lehdistössä "kaikkien aikojen parhaana juutalaisena taistelijana" mutta jonka juutalaisuutta alettiin epäillä, kun hän vuonna 2006 kiitti Herraa ja pelastajaa Jeesus Kristusta voitettuaan Mayweatherin.


title: Roman Greenberg

text: Greenberg pitää Davidin tähteä uimahousuissaan.


title: Kultola

text: Kultola on kylä Halikossa. Sen ydinalueet sijaitsevat Ritanmäellä lähellä Halikonjokea. Lisäksi kylään kuuluu erillistä aluetta Hajalassa. Ensimmäinen on Hajalan ja Kuumalan pohjoispuolella, ja sen läpi virtaa Kealanoja. Toinen sijaitsee Talolan ja Ammakon välillä.


title: Kultola

text: Kultola on perustettu viimeistään 1200-luvulla, koska se kuului ns. "suomalaisen veron kyläoikeuteen". 1500-luvulla kylässä oli neljä tilaa, joista kaksi oli rälssejä. Isojako hajotti yhtenäisen kylän, ja vain kylän päärakennus on alkuperäisellä paikallaan. Se on 1820-luvulta.


title: Kultola

text: Kultolasta on kehittynyt kaksi erillistä kyläaluetta, ja Hajalan ja Kuumolan yläpuolella olevalla alueella on lukuisia kulttuurihistoriallisesti merkittäviä rakennuksia, kuten Vuorelan seurojentalo vuodelta 1936. Alue on kasvanut yhteen Hajalan kanssa ja on osa sen taajama-aluetta.


title: Hamza Yerlikaya

text: Hamza Yerlikaya (s. 3. kesäkuuta 1976) on turkkilainen kreikkalais-roomalaisen tyylin painija, kaksinkertainen olympiavoittaja, kolminkertainen maailmanmestari ja yhdeksänkertainen Euroopan-mestari.


title: Hamza Yerlikaya

text: Istanbulilaista "Bueyueksehir Belediyesi" -seuraa edustava Yerlikaya aloitti painiuransa vuonna 1987. Ensimmäisissä aikuisten arvokilpailuissaan Istanbulin EM-kilpailuissa 1993 hän saavutti 82 kilograman sarjassa hopeaa hävittyään loppuottelussa Saksan Thomas Zanderille, mutta syksyllä Tukholman MM-kilpailuissa voitti maailmanmestaruuskultaa kukistettuaan loppuottelussa Kazakstanin Daulet Turlyhanovin. Maailmanmestaruuden voittaessaan hän oli vasta 17 vuoden ikäinen, kaikkien aikojen nuorin maailmanmestari. Samana vuonna hän saavutti myös Välimeren kilpailuissa pronssia.


title: Hamza Yerlikaya

text: Seuraavana vuonna Ateenan EM-kilpailuissa Yerlikaya oli viides ja jäi Tampereen MM-kilpailuissa sijalle 12. 1995 Besanconin EM-kilpailuissa Yerlikaya oli seitsemäs. Paluu kultakantaan tapahtui syksyllä Prahan MM-kilpailuissa, missä Yerlikaya kukisti loppuottelussa Israelin Gotcha Tsitsiashvilin ja voitti toisen aikuisten maailmanmestaruutensa.


title: Hamza Yerlikaya

text: Vuonna 1996 Yerlikaya voitti kultaa sekä Budapestin EM-kilpailuista, missä loppuottelussa vastassa oli Unkarin Peter Farkas, että Atlantan olympialaisista, loppuotteluvastustajana Saksan Zander. 1997 Kouvolan EM-kilpailuissa hän puolusti onnistuneesti mestaruuttaan Zanderia vastaan. Samana vuonna hän voitti myös kultaa Välimeren kilpailuissa Italian Barissa, mutta syksyllä Wrocławin MM-kilpailuissa jäi hopealle hävittyään loppuottelussa Venäjän Sergei Tsvirille. Maailmancupissa Teheranissa hän voitti sarjansa 85 kilogrammaa. 1998 Minskin EM-kilpailuissa Yerlikaya voitti kolmannen peräkkäisen EM-kultansa kukistettuaan loppuottelussa Tsvirin. Syksyllä Gävlen MM-kilpailuissa hänen sijoituksensa oli viides. 1999 Sofian EM-kilpailuissa Yerlikaya voitti jälleen EM-kultaa (loppuotteluvastustaja Ruotsin Martin Lidberg), mutta jäi syksyllä Ateenan MM-kilpailuissa sijalle 21.


title: Hamza Yerlikaya

text: Vuonna 2000 Yerlikaya ei paininut lainkaan EM-kilpailuissa. Syksyllä Sydneyn olympialaisissa hän teki ylivoimaista jälkeä ja voitti toisen olympiakultansa kukistettuaan finaalissa Unkarin Sandor Isztvan Bardosin. 2001 Istanbulin EM-kilpailuissa hän voitti viidennen Euroopan mestaruutensa, loppuottelussa kaatui Puolan Marcin Letki. Samana vuonna maailmancupissa hän paini 97-kiloisissa ja sijoittui viidenneksi. Patraksen MM-kilpailuissa 85 kilogramman sarjassa hänen sijoituksensa oli viides. 2002 Seinäjoella Yerlikaya voitti kuudennen Euroopan-mestaruutensa. Moskovan MM-kilpailuissa sijoitus oli viides. Maailmancupissa hän sijoittui 96-kiloisten sarjassa toiseksi. Vuonna 2003 Yerlikayan ainoat arvokilpailut olivat Créteilin MM-kilpailut, joissa hän sijoittui seitsemänneksi. Seuraavana vuonna Ateenan olympialaisissa hänen sijoituksensa oli neljäs.


title: Hamza Yerlikaya

text: Vuonna 2005 Yerlikaya vaihtoi 96-kiloisten sarjaan ja voitti kultaa sekä Varnan EM-kilpailuista että Budapestin MM-kilpailuista. 2006 hän voitti sarjansa maailmancupissa Budapestissa. Samana vuonna Moskovan EM-kilpailuissa hän voitti uransa kahdeksannen Euroopan-mestaruutensa. MM-kilpailuissa Kiinan Guangzhoussa hän saavutti pronssia. 2007 Antalyan EM-kilpailuissa hän voitti uransa yhdeksännen Euroopan-mestaruuden. Saman vuoden huhtikuussa Yerlikaya joutui lopettamaan kilpailemisen vakavan niskavaivan takia, joka oli vaivannut häntä jo neljän vuoden ajan.


title: Bert Blyleven

text: Rik Aalbert ”Bert” Blyleven (s. 6. huhtikuuta 1951) on alankomaalaissyntyinen baseballpelaaja (aloittava syöttäjä). Hän pelasi Yhdysvalloissa MLB-tasolla peräti 22 vuotta (1970–1992).


title: Bert Blyleven

text: Blyleven oli tähdistöottelijana kahdesti vuosina 1973 ja 1985. Hän kuuluu 3 701 strikeoutillaan MLB:n niin kutsuttuun 3 000 strikeoutin kerhoon. Blyleven valittiin Baseball Hall of Fameen vuonna 2011.


title: Bert Blyleven

text: Blyleven joukkueina olivat hänen ammattilaisuransa aikana seuraavat:


title: Amerikanirlantilaiset

text: Amerikanirlantilaiset (, iiriksi "Gael-Mheiriceánach") ovat yhdysvaltalaisia, joiden sukujuuret ovat osittain tai kokonaan Irlannin saarella, ja jotka identifioituvat irlantilaisuuteen. Vuoden 2015 väestönlaskentatietojen (U.S. Census Bureau) mukaan noin 33 miljoonaa amerikkalaista ilmoitti identifioivansa itsensä sukujuuriltaan (ancestry) irlantilaisiksi. Tämä tekee amerikanirlantilaisista Yhdysvaltain toiseksi suurimman etnisen ryhmän amerikansaksalaisten jälkeen. Lukuun ei kuitenkaan sisälly vielä Amerikassa asuvia protestanttisia Irlannin skotteja (Scots-Irish), joita on noin kolmemiljoonaa. Amerikanirlantilaisten lukumäärä on seitsenkertainen emämaan väkilukuun verrattuna. Merkittävä piirre irlantilaisessa kulttuurissa on katolinen uskonto.


title: Watco Companies

text: Watco Companies on yhdysvaltalainen holdingyhtiö, joka omistaa ja hallinnoi useita alueellisia rautatieyhtiöitä. Yhtiön pääkonttori sijaitsee Pittsburgissa, Kansasissa.


title: Olli Pekkala

text: Olli Pekkala (s. 5. helmikuuta 1987 Kärkölä) on suomalainen uransa lopettanut mäkihyppääjä.


title: Olli Pekkala

text: Nuorten MM-kisoista Pekkalalla on pronssia normaalikilpailusta 2004 ja joukkuekilpailuista vuosilta 2003 ja 2005.


title: Olli Pekkala

text: Mäkihypyn Continental Cupissa Pekkala on sijoittunut parhaimmillaan toiseksi ja yhdeksän kertaa kymmenen joukkoon. Mäkihypyn maailmancupissa hän on kilpaillut kaksi kertaa, molemmat kerrat Kuopiossa.


title: Olli Pekkala

text: Hän aloitti harrastuksen Kärkölän kisaveikoissa ja siirtyi Lahden Hiihtoseuraan 1999.


title: Michel Ansermet

text: Michel Ansermet (s. 20. helmikuuta 1965) on sveitsiläinen pistooliampuja.


title: Michel Ansermet

text: Arsermet saavutti Sydneyssä 2000 olympiahopeaa 25 m olympiapistoolissa.


title: Action Force: The Movie

text: Action Force: The Movie () on vuonna 1987 suoraan videolle julkaistu animaatioelokuva, joka oli jatkoa animaatiosarjalle Action Force. Elokuvan ohjasi Don Jurwich ja käsikirjoitti Ron Friedman.


title: Action Force: The Movie

text: Terroristijärjestö Cobra on saanut uuden liittolaisen Golobulusin johtaman Cobra-Laan. He haluavat varastaa G.I. Joe ryhmän energia lähettimen kypsyttää avaruusitiöt ja mutatoida niiden avulla Maan asukkaat. Duken loukkaannuttua ja muiden hänen johtamiensa joukkojen miesten ollessa toimintakyvyttömiä, nousee esiin uusi ryhmä Rawhides ja Slaughterin Marauderit estämään Cobran aikeet.


title: Emile Hirsch

text: Emile Davenport Hirsch (s. 13. maaliskuuta 1985 Palms, Kalifornia, Yhdysvallat) on yhdysvaltalainen näyttelijä.


title: Emile Hirsch

text: Hirsch on esiintynyt muiden muassa elokuvissa "Unelmien naapuri" (2004), "Lords of Dogtown" (2005), "Alpha Dog" (2006), "Erämaan armoille" (2007), sekä "Speed Racer" ja "Milk" (2008).


title: Emile Hirsch

text: Emile Hirsch aloitti näyttelijäuransa kahdeksanvuotiaana. Hän esiintyi pienissä rooleissa televisiossa muun muassa sarjoissa "Sabrina, teininoita" ja "NYPD Blue". Hän teki ensimmäisen elokuvansa "Tuhon vietti" vuonna 2001 ja seuraavana vuonna ensimmäisen pääosansa draamaelokuvassa "Kuoripoikien kosto". Hänen seuraava roolinsa oli kouludraamassa "Keisareiden kerho". Molemmat vuoden 2002 elokuvat saivat myönteiset arviot mutta eivät menestyneet taloudellisesti.


title: Emile Hirsch

text: Vuonna 2004 Hirsch pääsi mukaan komediaelokuvaan "Unelmien naapuri". Hirsch näytteli myös independent-elokuvassa "The Mudge Boy". Seuraavaksi hän esiintyi elokuvassa "Arjen kulissit", ivallisessa tarinassa perheestä, jonka kulissit alkavat sortua vakavan tragedian seurauksena. Elokuvassa Hirsch näyttelee kipeää salaisuutta hautovaa perheen kuopusta, mutta tämäkään elokuva ei tuottanut suuria lipputuloja vaikka arvostelut olivatkin loistavat.


title: Emile Hirsch

text: Vuonna 2005 Hirsch pääsi näyttelemään Heath Ledgerin tähdittämässä elokuvassa "Lords of Dogtown", joka kertoo tositarinan tunnetuista rullalautailijoista 1970-luvulla. Elokuva julkaistiin 3. kesäkuuta 2005. Seuraavaksi ensi-iltansa sai "Alpha Dog", muun muassa Justin Timberlaken, Anton Yelchinin, Bruce Willisin ja Sharon Stonen tähdittämä synkkä draama. Elokuvassa Hirsch esittää tosielämän Jesse James Hollywoodia. Elokuva sai ensi-iltansa vuonna 2006 Hirschin ollessa 21-vuotias.


title: Emile Hirsch

text: Hirsch näytteli seikkailija Christopher McCandlessia vuonna 2007 elokuvassa "Erämaan armoille", joka perustuu McCandlessin elämään. Elokuvaa on sanottu kauniiksi ja ihmisille ajateltavaa antavaksi. Se on Hirschin pääosaelokuvista varmasti tunnetuin ja parhaiten menestynyt. Hirschillä oli johtava rooli myös elokuvassa "Speed Racer", joka oli julkaistiin 9. toukokuuta 2008.


title: Emile Hirsch

text: Elokuvassa "Milk" Hirschin roolihahmo puolustaa homoseksuaalien oikeuksia. Tämä Gus Van Santin ohjaama elokuva perustuu tositapahtumiin ja kertoo vuonna 1978 murhatun Harvey Milkin tarinan. Elokuva sai Oscar-ehdokkuuksia.


title: Heikki Sipilä

text: Heikki Sipilä on helsinkiläinen valtiotieteilijä ja marxilainen filosofi. Hän on myös lehtimies, joka tekee työtään Vaihtoehtouutisissa, Kominformissa ja Verkkomediassa. Hän on myös Kim Il-Sungin ajattelun asiantuntija.


title: Heikki Sipilä

text: Sipilä julkaisi Kominformin sivuilla kirjan nimeltä "Vallankumous, Kansanvalta, Täystyöllisyys", jossa hän kehittelee eteenpäin marxilaista filosofiaa. Hän käsittelee kirjassaan muun muassa tieteenfilosofiaa, jossa hän huomioi myönteisesti muun muassa parapsykologian ja tilastollisen kausaliteetin.


title: Heikki Sipilä

text: Suomen Kommunistinen Puolue ei suostunut julkaisemaan kirjaa kirjapainossaan, ja puolueessa on muutenkin suhtauduttu kielteisesti hänen ajatteluunsa.


title: Heikki Sipilä

text: Heikki Sipilä kääntää ja tuottaa päivittäin postituslistalle ja Vaihtoehtouutisiin suomenkielisiä uutisia medioiden vapaaseen käyttöön.


title: H. P. Baxxter

text: H.P. Baxxter (oik. Hans Peter Geerdes, s. 16. maaliskuuta 1964 Leer, Länsi-Saksa) on elektronista musiikkia soittavan yhtyeen Scooterin laulaja.


title: H. P. Baxxter

text: Hänellä on monia kutsumanimiä, kuten "Chicksterminator", "Mic Enforcer", "Whistling Dave", "Ice" ja "Horseman". H.P. perusti Scooterin yhdessä serkkunsa Ferris Buellerin ja ystävänsä Rick J. Jordanin kanssa vuonna 1994. Ennen Scooterin syntyä Baxxterilla oli Rick J. Jordanin kanssa yhtye "Celebrate the Nun", johon kuului myös sisko Britt Maxime.


title: H. P. Baxxter

text: Baxxter opiskeli yhden lukukauden oikeustiedettä, mutta valmistui kuitenkin oppisopimuksella tukkukauppiaaksi ja maahantuojaksi. Sen jälkeen hän työskenteli levy-yhtiössä.


title: H. P. Baxxter

text: Hän oli aikaisemmin naimisissa tyttöystävänsä Simonen kanssa. He kuitenkin erosivat vuonna 2011 The Stadium Techno Inferno -kiertueen alussa.


title: H. P. Baxxter

text: Baxxter harrastaa ja keräilee vanhoja englantilaisia ajoneuvoja, joita voi nähdä Scooterin musiikkivideoilla. Hän arvostaa Isoa-Britanniaa ja englannin kieltä.


title: Yuta Watase

text: Yuta Watase (s. 8. elokuuta 1982) on japanilainen mäkihyppääjä.


title: Yuta Watase

text: Watase on kilpaillut maailmancupissa vuosina 1999–2002, 2006 sekä 2008–2014. Hänen paras sijoituksensa on viides Sapporon suurmäen kilpailussa 31. tammikuuta 2009. Continental Cupissa hän on kahdesti sijoittunut toiseksi.


title: Amerikankuubalaiset

text: Amerikankuubalaiset ovat yhdysvaltalaisia joilla on kuubalaiset sukujuuret. Vuonna 2000 1 241 685 yhdysvaltalaista ilmoitti omaavansa kuubalaisia sukujuuria. Kuubalaisia tuli Yhdysvaltoihin erityisen paljon Castron noustua Kuubassa valtaan 1950-luvun lopussa. Erityisen runsaasti kuubalaisperäistä väestöä asuu Etelä-Floridassa Miamin ympäristössä. Vaikka amerikankuubalaiset ovatkin melko pieni etninen ryhmä Yhdysvalloissa (vain n. 0,4 %) väestöstä, on niillä huomattavasti kokoaan suurempi valta Yhdysvaltain politiikassa. Tämä johtuu siitä että he ovat suuri äänestäjäkunta yhdessä Yhdysvaltain tärkeimmistä osavaltiosta, Floridassa. Amerikankuubalaisia onkin pidetty yhtenä pääsyynä siihen että Yhdysvallat ei helpottanut Kuuban vastaisia pakotteitaan ennen vuotta 2015. Suurin osa amerikankuubalaisista on uskonnoltaan katolilaisia.


title: UWW

text: Kansainvälinen painiliitto eli UWW (, vuoteen 2014 asti FILA () on kansainvälinen painin kattojärjestö. UWW:n alaisuudessa järjestetään merkittävät kansainvälisen painikilpailut ja järjestö päättää lajien säännöistä.


title: UWW

text: UWW:n alaisuuteen kuuluvia lajeja ovat kreikkalais-roomalainen paini, vapaapaini, naispaini, lukkopaini, rantapaini ("beach wrestling") ja sambo. Lisäksi UWW:n tunnustamia lajeja ovat lukuisat perinteiset eri kulttuurien painimuodot.


title: UWW

text: Liiton puheenjohtajana on vuodesta 2013 lähtien toiminut serbialainen Nenad Lalović.


title: Martin Tenk

text: Martin Tenk (s. 8. helmikuuta 1972 Ostrava) on tšekkiläinen pistooliampuja ja olympiamitalisti.


title: Martin Tenk

text: Tenk sijoittui pronssille Sydneyssä olympialaisissa 2000 50 m pistoolissa. Hän on myös saavuttanut maailmanmestaruuskilpailuissa Lahdessa 2002 hopeaa samassa lajissa.


title: Martin Tenk

text: Pekingissä 2008 olympialaisissa oli 50 m pistoolissa 36. tuloksella 544. Hän jäi lopulta 15 pisteen päähän finaalipaikasta.


title: Amerikannorjalaiset

text: Amerikannorjalaiset ovat yhdysvaltalaisia joilla on norjalaiset sukujuuret. Arvion mukaan amerikannorjalaisia olisi nykyään noin 4,5 miljoonaa. Kuuluisia amerikannorjalaisia ovat muun muassa Marilyn Monroe, Siri Hustvedt ja Eliot Ness. Suurin osa amerikannorjalaisista asuu Keski-Lännessä ja iso osa heistä on uskonnoltaan luterilaisia.


title: Amerikannorjalaiset

text: Norjalaisten historia Yhdysvalloissa alkaa jo viikinkiajalta, jolloin norjalainen Leif Erikinpoika teki tutkimusmatkoja Amerikkaan. Viikingit perustivat siirtokuntia muun muassa Newfoundlandiin, mutta asutuksesta Yhdysvaltojen alueella ei ole aukottomia todisteita. Eräät löydökset, kuten Kensingtonin riimukivi, saattavat olla peräisin viikinkien matkoilta syvemmälle Amerikkaan.


title: Amerikannorjalaiset

text: Norjalaisia siirtolaisia oli Yhdysvalloissa jo 1600-luvulla nykyisen New Yorkin alueella. Norjalaisten muuttoaalto käynnistyi kuitenkin vasta 1800-luvulla ja 1825 alkoivat ensimmäiset organisoidut siirtolaisliikkeet. Suurin osa norjalaissiirtolaisista muutti Keskilänteen ja Yhdysvaltain luoteisrannikolle.


title: Amerikannorjalaiset

text: Vuoden 2006 arvion mukaan Yhdysvalloissa asui 4 669 516 norjalaistaustaista henkilöä. Tämä tekee noin 2 % Yhdysvaltojen valkoisesta väestöstä. Eräissä Keskilännen osavaltioissa norjalaistaustaisten määrä väestöstä on lähes 15 %. Amerikannorjalaisista 55 % asuu Keskilännessä ja 21 % Tyynen valtameren rannikon osavaltioissa. Yhdysvalloissa on enemmän norjalaiset juuret omaavia asukkaita kuin mitä Norjassa on.


title: Nosferatu – yön valtias

text: Nosferatu – yön valtias ("Nosferatu: Phantom der Nacht") on Werner Herzogin ohjaama saksalainen kauhuelokuva vuodelta 1979. Sen pääosia näyttelevät Klaus Kinski ja Isabelle Adjani. Elokuva perustuu Bram Stokerin "Draculaan" sekä F. W. Murnaun siitä tekemään ensimmäiseen filmatisointiin, vuoden 1922 "Nosferatuun".


title: Nosferatu – yön valtias

text: "Video-oppaassa" vuodelta 1994 Ilkka Jauhiainen arvostaa elokuvan todentuntuista kuoleman läsnäoloa ja antaa elokuvalle neljä tähteä viidestä, mikä vastaa sanallista arviota ”erinomainen”.


title: The Pointer Sisters

text:
The Pointer Sisters on yhdysvaltalainen vuonna 1969 perustettu yhtye. Kokoonpanon kolme jäsentä ovat sisarukset Anita Pointer, Ruth Pointer sekä jälkimmäisen tytär Issa Pointer. Yhtyeen kaksi entistä jäsentä ovat Ruthin ja Anitan nuoremmat sisaret Bonnie Pointer sekä edesmennyt June Pointer, jotka olivat yhtyeessä vuosina 1969–1977. Yhtyeen yksi tunnetuimmista kappaleista on ”I'm So Excited”.
The Pointer Sistersin kappale ”Neutron Dance” on lisäksi "Beverly Hills kyttä" -elokuvassa.


title: David Gallagher

text: David Lee Gallagher (s. 9. helmikuuta 1985 Queens, New York, Yhdysvallat) on yhdysvaltalainen näyttelijä. Hänet tunnetaan varsinkin Simon Camdenin roolista televisiosarjassa "Seitsemäs taivas".


title: David Gallagher

text: Gallagher syntyi New Yorkissa ja sai vanhemmiltaan irlantilaisia ja kuubalaisia sukujuuria. Hän aloitti esiintymisen pikkulapsena ja debytoi elokuvassakin jo kahdeksan ikäisenä. "Seitsemännessä taivaassa" hänet nähtiin ensi kertaa vuonna 1996.


title: David Gallagher

text: Gallagher valmistui Etelä-Kalifornian yliopistosta. Hänellä on neljä nuorempaa sisarusta, joista veli Killian on autistinen.


title: David Gallagher

text: Paitsi esiintynyt "Seitsemännessä taivaassa", Gallagher on muun muassa antanut äänensä Rikuna "Kingdom Hearts" -pelisarjaan. David on näytellyt mm. elokuvassa Pieniä salaisuuksia.


title: Simpsonit (7. tuotantokausi)

text: Simpsoneiden 7. tuotantokausi käynnistyi Yhdysvalloissa 17. syyskuuta 1995 ja päättyi 19. toukokuuta 1996. Suomessa kausi käynnistyi 30. maaliskuuta 1996 ja päättyi 12. tammikuuta 1997.


title: Simpsonit (7. tuotantokausi)

text: DVD-boksi julkaistiin Yhdysvalloissa 13. joulukuuta 2005 ja Suomessa 30. tammikuuta 2006. Boksista on julkaistu kaksi eri painosta: Margen pää (erikoispainos) ja tavallinen boksi, jossa Simpsonit ovat ensi-illassa.


title: Simpsonit (7. tuotantokausi)

text: Radioaktiivisesta miehestä tehdään elokuva, mistä Bart ja Milhouse ovat innoissaan. Kuvauspaikaksi valitaan Springfield ja laskeutumapojan rooli valitaan sieltä. Radioaktiivista miestä esittää Ranier Wolfcastle. Milhouse valitaan tahtomattaan laskeutumapojan rooliin ja Bartia harmittaa. Milhouse karkaa lopulta ja Bart löytää hänet. Mickey Rooney yrittää saada Milhousen mukaan projektiin mutta ei halua. Mickey valitaan laskeutumapojan rooliin. Elokuvaa ei tehdä loppuun koska springfieldiläiset puristivat Hollywood-väen rahat korottamalla hintoja ja rahat loppuivat.


title: Simpsonit (7. tuotantokausi)

text: Väärinymmärrykset kotona ja koulussa saavat lastensuojeluliiton uskomaan Homerin ja Margen olevan kykenemättömiä vanhempia, minkä seurauksena Bart, Lisa ja Maggie siirretään asumaan Flanderseille. Saadakseen lapsensa takaisin Margen ja Homerin on läpäistävä vanhemmuuskoulu sillä välin, kun Ned Flandersille selviää, ettei yhtäkään lasta ole kastettu, ja hän päättää tehdä sen itse. Homerille ja Margelle annetaan kuitenkin pian lupa hakea lapsensa takaisin, ja he onnistuvat estämään heidän kastamisensa.


title: Simpsonit (7. tuotantokausi)

text: Vierailevat näyttelijät: Joan Kenley


title: Simpsonit (7. tuotantokausi)

text: Tehtyään kepposia kirkossa Bart käsketään rangaistukseksi putsaamaan kirkon urkupillejä, ja hän tulee siinä samassa myyneeksi sielunsa Milhouselle viidestä dollarista todistaakseen, ettei sieluja ole olemassa. Bart alkaa kuitenkin katua sitä, kun hänelle alkaa tapahtua outoja asioita.


title: Simpsonit (7. tuotantokausi)

text: Sillä välin yhteenotto Hibbertin perheen kanssa saa Moen muuttamaan kapakkansa perheravintolaksi. Eräänä iltana Simpsonit menevät ravintolaan ja Lisa alkaa pilkata Bartia, joka suuttuu ja lähtee etsimään sieluaan. Hänelle selviää, että Milhouse on antanut Bartin sielun Sarjishemmolle, joka on myynyt sen jo eteenpäin. Hänelle selviää myös, että hänen sielunsa on myyty Lisalle, joka kuitenkin antaa sielun veljelleen takaisin. Ravintolassa Moe menettää malttinsa ja kiroilee lapselle, mikä johtaa hänen kaikkien asiakkaidensa menettämiseen ja ravintolan muuttamiseen takaisin kapakaksi.


title: Simpsonit (7. tuotantokausi)

text: Vierailtuaan kotieläintarhassa Lisa päättää ryhtyä täysin kasvissyöjäksi. Hän yrittää saada myös muut luopumaan lihasta, mutta hänen ponnistelunsa eivät tuota tulosta. Sillä välin Homer päättää pitää grillijuhlat ja Lisa suuttuu, kun osallistujat nauravat hänen ehdotukselleen syödä Gazpachoa. Hän pilaa grillijuhlat ja lähtee kieltäydyttyään pyytämästä Homerilta anteeksi. Hän menee Kwik-E-Martiin ja tapaa Apun, joka kertoo olevansa vegaani. Apu pyytää Lisaa olemaan suvaitsevainen lihansyöjiä kohtaan. Lisa pyytää lopuksi Homerilta anteeksi ja myöntää, ettei hänellä ollut oikeutta pilata grillijuhlia.


title: Simpsonit (7. tuotantokausi)

text: Vierailevat näyttelijät: Paul ja Linda McCartney.


title: Simpsonit (7. tuotantokausi)

text:
Jakson alussa Homer kuulee Yhdysvaltain lain kohdasta. Sen mukaan yli 150 kg painavalle työntekijälle on järjestettävä mahdollisuus etätöihin. Seuraavina päivinä Homer päättää lihottaa itsensä sopivaksi, muutamilla ponnistuksilla hän onnistuukin ja siksi voi pitää yllään ainoastaan muumuuta. Onnellinen Homer saa nimiinsä Springfieldin ydinvoimalan ensimmäisen etätyöpisteen. Homer tutustuu ylipainoisille osoitettuihin tuotteisiin, mutta saa myös kritiikkiä ulkonäöstään.
Lopulta Homer päättää laihduttaa jäätyään jumiin.


title: Simpsonit (7. tuotantokausi)

text: Homer lavastaa kuolemansa välttyäkseen työskentelemästä lauantaisin, mutta tulee myöhemmin pakotetuksi menemään väestörekisterikeskukseen vahvistamaan elossaolonsa. Virkailija paljastaa Homerin äidin olevan yhä elossa, mutta Homer kieltää tiedon ja menee asian todistaakseen äitinsä haudalle, joka todellisuudessa kuuluu Walt Whitmanille. Homer kuitenkin tapaa äitinsä ja vie hänet kotiinsa tapaamaan hänen perheensä, mutta nainen pysyy hiljaa, kuten on ollut viimeiset 27 vuotta. Perhe saa hänet kuitenkin puhumaan ja puristettua hänestä totuuden esiin: hän oli 60-luvulla osa radikaalien hippien ryhmää, ja sekä FBI:n että herra Burnsin etsintälistalla. Myöhemmin herra Burns selvittää Mona Simpsonin olinpaikan, ja hän joutuu palaamaan piiloonsa.


title: Simpsonit (7. tuotantokausi)

text: Vierailevat näyttelijät: Glenn Close ja Harry Morgan


title: Simpsonit (7. tuotantokausi)

text: Sideshow Bob pakenee vanginvartijoilta, varastaa atomipommin ja uhkaa räjäyttää sen, mikäli Springfield ei luovu kaikista televisioista. Kaupunki joutuu suostumaan pyyntöön, mutta Bartin ja Lisan onnistuu selvittää, että Bob piilottelee Duff-ilmalaivassa, ja he kohtaavat rikollisen. Bobille selviää, että Hassu-klovni lähettää edelleen ohjelmaansa, joten hän sieppaa Bartin ja lentokoneen ja lähtee kamikaze-retkelle tappaakseen Hassuun. Hän kuitenkin epäonnistuu ja tulee lähetetyksi takaisin vankilaan.


title: Simpsonit (7. tuotantokausi)

text: Vierailevat näyttelijät: Kelsey Grammer ja R. Lee Ermey


title: Simpsonit (7. tuotantokausi)

text: Troy McClure juontaa Simpsoneiden erikoisjakson, joka sisältää ennennäkemätöntä materiaalia, kuten lavasteiden takaista toimintaa, ihailijakirjeiden lukemista, "oikean" Matt Groeningin, Simpsoneiden triviakysymyksiä sekä poistettuja ja esittämättömiä kohtauksia, kuten vaihtoehtoisen ratkaisun jaksoon Kuka ampui johtajan?.Bart yrittää viedä paikallisesta Try-N-Savesta suositun videopelin, mutta vartijan saatua hänet kiinni antaa hän tälle kauppaan porttikiellon ja laittaa viestin Simpsoneiden perheen puhelinvastaajaan. Bart onnistuu estämään vanhempiaan kuuntelemasta viestiä, mutta pian saa kuulla, että perhe lähtee kauppaan ottamaan perheen joulukuvaa. Vartija huomaa Bartin ja näyttää tämän vanhemmille turvakamerakuvaa Bartista varastamassa peliä. Margesta tulee etäinen Bartia kohtaan, ja perhe jättää Bartin pois kaikista perheen yhteisistä toiminnoista.


title: Simpsonit (7. tuotantokausi)

text: Bart pelkää menettäneensä äitinsä rakkauden ja päättää korjata asiaan. Hän käy taas Try-N-Savessa ja palatessaan hänellä on kohouma takkinsa alla. Marge huomaa poikansa ja uskoo tämän olleen taas varkaissa. Hän löytää Bartin takin alta pojasta kuvan, jonka hän oli ostanut joululahjaksi äidilleen. Marge riemastuu ja kiitollisena saamastaan lahjasta Marge antaa myös lahjan pojalleen.


title: Simpsonit (7. tuotantokausi)

text: Vierailevat näyttelijät: Lawrence Tierney


title: Simpsonit (7. tuotantokausi)

text: Homer perustaa Apun, Moen ja Otton kanssa keilajoukkueen voidakseen pelata liigailloissa ja saa rahoituksen joukkueelleen herra Burnsilta yhden hänen monien hallusinaatiokohtaustensa aikana. Joukkueella menee hyvin, kunnes herra Burns tajuaa maksaneensa heille, ja päättää liittyä joukkueeseen, joka alkaa hävitä pelejä, mutta onnistuu kuitenkin pääsemään liigamestaruuskisoihin, ja vielä voittamaan ne. Joukkue riemastuu, mutta herra Burns muuttaa mielensä ja ottaa palkintopokaalin itselleen.


title: Simpsonit (7. tuotantokausi)

text: Sillä välin Springfieldin ala-asteen oppilaat pakotetaan käyttämään koulupukuja sen jälkeen, kun Bart saapui kouluun yllään asiaton t-paita.


title: Simpsonit (7. tuotantokausi)

text: Entinen presidentti George Bush vaimonsa kanssa muuttaa Simpsoneiden naapuriin. Homer ei ole kiinnostunut, mutta Flandersit pääsevät hyviin väleihin. Bart tekee kepposiaan Bushille ja onnistuu tuhoamaan tämän muistelmat. Tämän jälkeen Bush piiskaa Bartia ja Homer on raivoissaan. Tästä alkaa sota, joka päättyy tappeluun Venäjän pääministerin edessä. Bushit muuttavat pois ja tilalle muuttaa Gerald Ford. Gerald ja Homer menevät katsomaan jalkapalloa telkkarista, mutta kompastuvat ja molemmat huudahtavat Do'h.Homer selvittää olevansa luonnonlahjakkuus golfissa, ja tämän kuultuaan herra Burns haastaa hänet peliin.


title: Simpsonit (7. tuotantokausi)

text: Sillä välin Marge ostaa halpakaupasta upean Chanel-puvun, ja tulee kutsutuksi viettämään aikaa paikallisella klubilla. Marge sopeutuu heti joukkoon, mutta joutuu joka kerta muuttamaan pukuaan näyttääkseen vaihtavansa joka kerta asua. Iltana, jolloin hän on menossa gaalaan, jossa hänestä tehdään vakituisesti klubin jäsen, hän tuhoaa vahingossa Chanelin pukunsa ja ostaa uuden tuhansia dollareita maksavan puvun. Hän vaatii perhettään käyttäytymään ihmisiksi, mutta tajuaa myöhemmin olevansa muuttumassa snobiksi ja päättää, ettei tahdo liittyä klubiin.


title: Simpsonit (7. tuotantokausi)

text: Vierailevat näyttelijät: Tom Kite


title: Simpsonit (7. tuotantokausi)

text: Bart paljastaa vahingossa kaikille Hassu-klovnin veropetoksen. Hassulla ei ole enää varaa pitää ohjelmaansa ja on vähällä päätyä vankilaan. Hassu lentää lentokoneellaan päin vuorta ja kaikki luulevat Hassun olevan kuollut. Bart ja Lisa löytävät Hassun elossa, sillä hän lavasti koko jutun. Hassu rupeaa taas pitämään ohjelmaansa.


title: Simpsonit (7. tuotantokausi)

text: Etsiessään materiaalia esseetään varten Lisa löytää kaupungin löytäjän Jebediah Springfieldin kirjoittaman tunnustuksen, jossa mies paljastaa olleensa murhanhimoinen merirosvo Hans Sprungfeld, joka yritti hyökätä George Washingtonin kimppuun eikä koskaan välittänyt oikeudesta. Lisa syyttää, että Sprungfeld oli vain hyvä puhumaan itsensä ulos asioista, että hänellä oli "hopeakieli". Tuomioistuin päättää todistaa Lisan väitteen vääräksi kaivamalla Jebediahin ylös haudastaan.


title: Simpsonit (7. tuotantokausi)

text: Huomataan, että miehen suussa ei ole hopeakieltä, mutta Lisa saa myöhemmin selville, että Hollis Hurlbut, paikallinen historioitsija, oli varastanut sen haudasta. He yrittävät kiirehtiä paljastamaan totuuden Jebediahista, mutta Lisa kuitenkin päättää loppujen lopuksi pitää asian salaisuutena.


title: Simpsonit (7. tuotantokausi)

text: Vierailevat näyttelijät: Donald Sutherland


title: Simpsonit (7. tuotantokausi)

text: Waylon Smithers ottaa johtajansa herra Burnsin neuvosta vaarin, lähtee lomalle ja palkkaa Homerin sijaisekseen ajatellen, ettei Homer voisi koskaan korvata häntä herra Burnsin silmissä. Hänen suunnitelmansa kuitenkin menee pieleen, kun Homerin kyvyttömyys työhön saa herra Burnsin opettelemaan kuinka asiat tehdään itse. Tämän seurauksena nyt hyödytön Smithers menettää paikkansa herra Burnsin avustajana.


title: Simpsonit (7. tuotantokausi)

text: Homer päättää auttaa Smithersiä saamaan työnsä takaisin, mutta heidän sekin suunnitelmansa menee pieleen ja he kaksi ajautuvat tappeluun herra Burnsin toimistossa. Kuitenkin lopulta Burns tulee heitetyksi ulos ikkunasta ja tarvitsee taas Smithersin apua päiviinsä.


title: Simpsonit (7. tuotantokausi)

text: Troy McClure yrittää pelastaa kuolevan uransa ja kumota huhut hänen oudosta seksielämästään, ja menee naimisiin Margen siskon, Selman, kanssa. Selmalle selviää, että liitto on huiputusta, mutta hän päättää, että huiputusvaimona oleminen on ihan hyvä. Kuitenkin kun Troy päättää, että isyys auttaisi hänen uraansa vielä enemmän, Selma kieltäytyy tuomasta lasta heidän rakkaudettomaan liittoonsa, ja lähtee.


title: Simpsonit (7. tuotantokausi)

text: Vierailevat näyttelijät: Jeff Goldblum ja Phil Hartman


title: Simpsonit (7. tuotantokausi)

text: Bart väärentää ajokortin ollessaan tutustumassa Pattyn ja Selman töihin. Sitten hän lähtee automatkalle Nelsonin, Milhousen ja Martinin kanssa. Ongelmia syntyy, kun auto tuhoutuu Knoxvillessä, eikä pojilla ole rahaa tai autoa.


title: Simpsonit (7. tuotantokausi)

text: Bart ja Milhouse miettivät mitä tapahtuisi, jos springfieldläisille tapahtuisi jotain mielenkiintoista. Tämä johtaa lyhyiden kuvausten ketjuun Springfieldin asukkaiden mahdollisista elämistä, sisältäen Apun, herra Burnsin, tri. Nickin, Moen, rehtori Skinnerin, päällikkö Wiggumin, Kimalaismiehen, pastori Lovejoyn, Cletuksen ja Sarjishemmon.Bart häpeää isoisäänsä vanhustenpäivänä koulussa. Pian Abraham saa tietää, että Helvetinkala-komppaniaan kuulunut Asa Phelps on kuollut. Ainoat elossa olevat Helvetinkalat ovat Ukki ja herra Burns. Sääntöjen mukaan viimeinen Helvetinkala saa komppanian sotasaaliin. Tämän takia Burns yrittää tappaa ukin. Abe muuttaa Simpsoneille asumaan ja hän kertoo Bartille sota-ajoistaan Helvetinkala-komppaniassa. He taistelivat Toisen maailmansodan aikaan. Ukki oli kenraali ja Burns vain sotamies, eli Abe oli Burnsin esimies. Komppania sai saksalaisilta arvokkaan sotasaaliin, johon kuului maalauksia. He pistivät käyttöön tonttiinin, eli viimeinen eloonjäänyt saa saaliin. Bart onnistuu nappaamaan avaimen Burnsilta ja he lähtevät aarrejahtiin. Aarre onkin järven pohjassa, mutta se löytyy. Burns ottaa aarteen aseella uhaten. Hän potkaisee Bartin arkkuun, joka tippuu veneestä järveen. Bart pelastuu ja he saavat Burnsin kiinni. Abe erottaa Burnsin Helvetinkaloista, koska tämä yritti tappaa esimiehensä. USA:n ulkoministeriö antaa aarteen kuitenkin saksalaisille.


title: Simpsonit (7. tuotantokausi)

text: Kun karhu vaeltaa Evergreen Terracelle, nostaa pormestari Quimby veroja, jotta kaupunki voisi rahoittaa uuden karhupartion. Kun kaupungin asukkaat raivostuvat, Quimby syyttää laittomia maahanmuuttajia ja luo Ehdotus 24:n, joka antaa hänelle vallan karkottaa heidät.


title: Simpsonit (7. tuotantokausi)

text: Simpsonin perheelle selviää, että Apu on todellisuudessa laiton maahanmuuttaja, ja he päättävät auttaa miestä hankkimaan maan kansalaisuuden. Apu onnistuu sen saamaan, ja Homer pitää vilpittömän puheen siitä, miksi Springfieldin pitäisi hylätä Ehdotus 24. Se kuitenkin onnistuu pääsemään läpi 95%:n kannatuksella, ja talonmies Willie karkotetaan.Yrityksenä näyttää lapsilleen kuinka trendikäs onkaan Homer vie Bartin ja Lisan Hullabalooza-musiikkifestivaalille, missä hänet palkataan esiintyjäksi, joka pystyy kestämään päin tulevan kanuunankuulan voiman. Lopputuloksena, Homer pääsee kiertueelle festivaaliväen kanssa ja löytää itsensä yhtäkkiä elämästä korkealuokkaista elämää. Kuitenkin kun kiertue saavuttaa Springfieldin, Homerin vatsaa alkaa sattua ja hänet lähetetään eläinlääkärille, joka kertoo, että jos Homer esiintyy vielä yhdenkin kerran, hänen vatsansa räjähtää ja hän kuolee. Homer ohittaa lääkärin varoituksen olankohautuksella, koska ei tahdo menettää suosiotaan.


title: Simpsonit (7. tuotantokausi)

text: Aluksi Homer päättää tehdä työnsä, mutta viimeisellä sekunnilla hän jänistää ja väistää kanuunankuulaa. Seurauksena hän saa tietenkin potkut työstään festivaaleilla ja palaa takaisin elämään, jossa hänen lapsensa eivät arvosta häntä.


title: Simpsonit (7. tuotantokausi)

text: Vierailevat näyttelijät: The Smashing Pumpkins, Cypress Hill, Sonic Youth ja Peter Frampton


title: Simpsonit (7. tuotantokausi)

text: Lisa huomaa kevään lopussa ettei ole koulunsa suosituin vaikka tällä ei ole yhtään jälki-istuntoa ja numerot kiitettäviä. Hän ei saa yhtään kommenttia vuosikirjaansa. Perhe lähtee rantalomalle ja Lisa päätää että ei ota mitään mukaan, vaan ostaa uusia vaatteita periltä. Lisasta tulee coolin näköinen ja hän saa uusia ystäviä. Bartkin yrittää saada heitä kavereikseen, mutta hän näyttää heidän mielestään ritsan kanssa Ville Vallattomalta. Bartia ottaa päähän se, että Lisa saa cooleja kavereita ja näyttää heille Lisan vuosikirjaa, jossa näkyy että Lisa on hikipinko. Lisa lähtee pois. Lisan kaverit eivät kuitenkaan välitä siitä, että hän on hikipinko, ja antavat tälle hyviä kommentteja vuosikirjaan.


title: Simpsonit (7. tuotantokausi)

text: Vierailevat näyttelijät: Christina Ricci


title: Pantterit

text: Pantterit on vuonna 1938 nimellä Kiri-Veikot perustettu helsinkiläinen koripalloseura. Sen käytti ennen vuotta 1953 myös nimeä HOK-Veikot. Seura on Suomen vanhin koripalloilun erikoisseura. Kaudella 1976–1977 joukkue yhdistyi Helsingin Kisa-Tovereiden edustusjoukkueen kanssa muodostaen Super-Pantterit nimisen joukkueen. Joukkue sai toisen vapaaksi jääneen SM-sarjan paikan, kun HKT:n luopumisen lisäksi myös mestaruuden voittanut Playboys fuusioitui Tapion Hongan kanssa. Ilman muutoksia Pantterit olisi ollut kauden 1975–1976 toinen putoaja.


title: Pantterit

text: Seura on pelannut useita kausia sekä miesten että naisten pääsarjatasolla, ja se on voittanut miehissä 14 ja naisissa viisi Suomen mestaruutta. Nykyään edustusjoukkueet pelaavat alemmilla sarjatasoilla. __notoc__


title: Pantterit

text: Miehet


title: Pantterit

text: Naiset


title: Pantterit

text: A-pojat


title: Pantterit

text: A-tytöt


title: Pantterit

text: Vuoden koripalloilija


title: Pantterit

text: Korisliigan vuoden pelaaja


title: Pantterit

text: Naisten Korisliigan vuoden pelaaja


title: Pantterit

text: Naisten Korisliigan finaalien paras pelaaja


title: Pantterit

text: Korisliigan korikuningas


title: Pantterit

text: Korisliigan vuoden tulokas


title: Pantterit

text: Korisliigan paras kuudes pelaaja


title: Lukkopaini

text: Lukkopaini on kamppailulaji, jossa päämääränä on hallita vastustajaa pystyssä tai matossa ilman lyöntejä erilaisten käsi- ja jalkalukkojen sekä kuristusten avulla. Laji on hyvin samankaltainen brasilialaisen jujutsun kanssa, merkittävämpänä erona se, ettei lukkopainissa käytetä gitä.


title: Lukkopaini

text: Lukkopainin tekniikoilla on merkittävä osa vapaaottelussa, sillä usein kamppailutilanne ajautuu lähikontaktiin ja siitä mattopainiksi. Lukkopainissa yhdistellään muun muassa vapaapainin, sambon, brasilialaisen jujutsun ja judon tekniikoita.


title: Lukkopaini

text: Merkittävin lukkopainijärjestö maailmalla on Yhdistyneissä arabiemiraateissa majaansa pitävä "Abu Dhabi Combat Club" eli ADCC, jonka alaisuudessa laji kansainvälisesti tunnetaan nimellä "submission fighting". Se on järjestänyt kansainvälisiä lukkopainiturnauksia, joissa palkintorahat ovat parhaimmillaan olleet 40 000 Yhdysvaltain dollaria. Ammattilaiskilpailuissa ovat menestyneet pääasiassa brasilialaisen ju-jutsun harjoittajat. Yhdysvalloissa merkittävä lukkopainikilpailujen järjestäjä on NAGA ("North American Grappling Association").


title: Lukkopaini

text: Toistaiseksi lajin parhaat taiturit MM-turnaukseensa ovat keränneet ADCC-organisaation mestaruusturnaukset. Turnaus järjestetään parittomina vuosina. Ensimmäiset turnaukset järjestettiin Arabiemiraateissa. 2003 kilpailtiin Brasiliassa, 2005 ja 2007 Yhdysvalloissa. Vuonna 2009 kilpailut järjestettiin Espanjassa, 2011 Englantissa, 2013 Kiinassa ja 2015 Brasiliassa. Vuoden 2017 maailmanmestaruuskilpailut käytiin Suomessa, Espoon Metro Arenalla 22-24.9.2017. Menestyneimpiä ottelijoita ovat toistaiseksi olleet brasilialaisen jujutsun harjoittajat, lähinnä ottelusääntöjen samankaltaisuuden takia, mutta myös vapaapainipiireistä on tullut menestyneitä ottelijoita.


title: Lukkopaini

text:
ADCC:n MM-turnaukseen pyritään eri puolilla maailmaa järjestettävien karsintaturnausten (trials) kautta, jotka vuodesta 2011 alkaen muutettiin nimeltään maanosamestaruus- tyyppisiksi. Lisäksi kutsutaan puolustava mestari sekä muita mattokamppailun menestyjiä, jotka muilla ansioilla katsotaan ansaitsevan paikan. Jokaiseen sarjaan otetaan 16 ottelijaa. Alun perin suurin osa ottelijoista on tullut Brasiliasta, mutta trials/maanosamestaruus järjestelmän ansiosta osallistujaluettelot ovat kansainvälistyneet.
Suomessa on järjestetty European trials turnaukset 2003 ja 2007. Ensimmäinen yhdistetty trials- ja Euroopanmestaruus-kilpailu käytiin Turussa 21. toukokuuta 2011.


title: Lukkopaini

text: Miesten painoluokat ADCC turnauksessa


title: Lukkopaini

text: Naisten painoluokat


title: Lukkopaini

text: ADCC:n MM-turnauksessa ottelun pituus on 10 minuuttia, joista ensimmäiset 5 minuuttia otellaan ilman pistelaskua. Tarkoituksena on kannustaa ottelijoita hakemaan lopetustekniikkaa pienellä riskillä ilman pisteiden menetyksen pelkoa. 5 minuutin jälkeen pisteitä aletaan laskea siitä tilanteesta, jossa ottelijat sillä hetkellä ovat, toisin sanoen ottelua ei keskeytetä eikä ottelijoita komenneta ylös. ADCC:n MM-turnauksen miesten loppuottelut kestävät 20 minuuttia, joista ensimmäinen 10 minuuttia otellaan ilman pistelaskua.


title: Lukkopaini

text: Pisteytys


title: Lukkopaini

text: Pisteiden edellyttämä positio/sidonta pystyttävä pitämään 3 sekuntia.


title: Lukkopaini

text: Lukkopainikisoja, kansainvälisesti nimellä "grappling", on järjestetty vuodesta 2006 lähtien myös kansainvälisen painiliiton FILAn alaisuudessa.


title: Lukkopaini

text: Kansainvälinen BJJ-liitto (IBJJF) järjestää vuosittain omat puvuttoman painin (no gi) maailmanmestaruuskilpailunsa.


title: Sand Springs Railway

text: Sand Springs Railway Company on yhdysvaltalainen rautatieyhtiö, joka hoitaa tavaraliikennettä Oklahoman osavaltiossa Tulsan ja Sand Springsin välisellä 14 kilometrin pituisella rataosalla sekä siihen liittyvillä sivuraiteilla. Yhtiön rataverkon yhteispituus on noin 51 kilometriä. Rautatien omistaa teräsyhtiö Gerdau Ameristeel.


title: Sand Springs Railway

text: Yhtiöllä on yhdysliikennettä Union Pacificin, BNSF Railwayn sekä South Kansas and Oklahoma Railroadin kanssa Tulsassa. Liikenne muodostuu teräksen, sellun, romuraudan, kierratyspaperin, muovien, sahatavaran sekä öljytuotteiden kuljetuksista.


title: Sand Springs Railway

text: Sand Springs Home perusti rautatieyhtiön 6. helmikuuta 1911. Yhtiö aloitti henkilö- ja tavaraliikenteen Tulsan ja Sand Springsin välisellä 14 kilometrin mittaisella rataosalla. Sähkövetoinen matkustajaliikenne lopetettiin 1955 ja rautatie siirtyi dieselvetoon.


title: Sand Springs Railway

text: Vuonna 1987 Sand Springs Home myi rautatien HMK, Inc.:lle, jolta se siirtyi myöhemmässä vaiheessa teräsyhtiö Sheffield Steelille. Sheffield Steelin tehtyä konkurssin sekä teräsyhtiö että rautatie siirtyivät Gerdau Amisteelin omistukseen.


title: Briana Scurry

text: Briana Collette Scurry (s. 7. syyskuuta 1971 Minneapolis, Minnesota, Yhdysvallat) on yhdysvaltalainen jalkapallomaalivahti. Hän pelasi yliopistotasolla Massachusettsissa.


title: Briana Scurry

text: Scurry toimi pitkään maalivahtina Yhdysvaltain naisten jalkapallomaajoukkueessa. Hän kilpaili useissa maailmanmestaruuskilpailuissa ja oli mukana voittamassa myös kolmea olympiamitalia: kultaa Atlantassa 1996 ja Ateenassa 2004 sekä hopeaa Sydneyssä 2000.


title: Briana Scurry

text: Scurry kuului Women’s United Soccer Associationin perustajajäseniin vuonna 2001 ja pelasi kolme kautta maalivahtina Atlanta Beatissa.


title: The Very Best of Testament

text: The Very Best of Testament on thrash metal -yhtye Testamentin vuonna 2001 julkaistu kokoelmalevy. Albumin kappaleet ovat digitaalisesti uudelleenmasteroituja versioita.


title: Leo Kyander

text: Leo Kyander (24. joulukuuta 1886 Nurmes – 24. lokakuuta 1949) oli suomalainen jääkärieverstiluutnantti. Hänen vanhempansa olivat senaattori Henrik Waldemar Kyander ja Thora Louise Gripenberg. Hänet vihittiin avioliittoon vuonna 1911 Tilly Allvinin kanssa. Leo Kyander toimi oikeusneuvosmiehenä ja siviilinotaarina Viipurin kaupungin raastuvanoikeudessa noin puoli vuotta vuonna 1910 ja Helsingin raastuvanoikeudessa 4 kuukautta 1911. Pitkässärannassa hän toimi asianajajana vuosina 1912–1915, kunnes antautui sotilasuralle.


title: Leo Kyander

text: Hän kirjoitti ylioppilaaksi Helsingin uudesta ruotsalaisesta yhteiskoulusta vuonna 1905 ja kuului Vaasalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa ja suoritti oikeustutkinnon vuonna 1909. Varatuomarin arvon hän sai vuonna 1912. Hoiti useiden tuomiokuntien tuomarin tehtäviä vuosina 1910–1914. Sotakorkeakoulun komentajakurssin hän suoritti vuosina 1926–1927.


title: Leo Kyander

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 30. tammikuuta 1916, josta hänet siirrettiin pataljoonan haupitsipatteriin 14. toukokuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Ekkau-Kekkaussa. Rintamakomennuksen jälkeen hänet siirrettiin pataljoonan täydennysjoukkoon ja komennettiin etappitehtäviin Ruotsiin.


title: Leo Kyander

text: Hän saapui Suomeen Tornion kautta 27. tammikuuta 1918 ja otti osaa Tornion valtaukseen. Torniosta hänet komennettiin 9. helmikuuta 1918 kouluttajaksi Pietarsaaren tykistökouluun, josta edelleen 16. helmikuuta 1918 Pohjanmaan 5. tykistöpatterin patteriupseeriksi ja 15. huhtikuuta 1918 kyseisen patterin päälliköksi. Toimi 28. huhtikuuta 1918 alkaen tykistöosaston (5. Pohjanmaan ja 3. Karjalanpatteri) päällikkönä Karjalanrintamalla, jonka mukana otti osaa Ahvolan rintaman taisteluihin ja Viipurin valloitukseen.


title: Leo Kyander

text: Hänet määrättiin 15. kesäkuuta 1918 Suomen senaatin sota-asiaintoimituskunnan taisteluvälineosaston apulaispaalliköksi ja 28. kesäkuuta 1918 alkaen sota-asiaintoimituskunnan ylimääräiseksi esittelijäksi. Salmin piirin rajakomendantiksi hänet komennettiin 11. helmikuuta 1919 ja edelleen 19. joulukuuta 1927 Kainuun rajavartioston komentajaksi ja rajakomendantiksi. Rajavartiostontarkastajan apulaisen tehtäviä hän hoiti 15. huhtikuuta 1922 – 1. kesäkuuta 1923 ja 23. lokakuuta 1924–1931. joulukuuta. 1926 väliset ajat.


title: Leo Kyander

text: Hän toimi Pohjois-Savon rykmentin sotatuomarina vuosina 1919–1920 ja Pitkänrannan suojeluskunnan paikallispäällikkönä vuodet 1919–1921. Rajavartiostojen uudelleenjärjestelyehdotusta laatineen ns. maarajakomitean jäsenenä hän toimi vuosina 1919–1921 ja rajavartiostojen ohjesääntöehdotusta laatineen komitean jäsenenä vuonna 1924.


title: Leo Kyander

text: Kainuun rajakomendantti everstiluutnantti Kyander kokosi reserviläisistä talvisodan kynnyksellä ylimääräisten harjoitusten (YH) aikana 10. – 14. lokakuuta 1939 Suomussalmelle, pääosin Hyrynsalmen, Puolangan, Ristijärven ja Suomussalmen miehistä Erillinen Pataljoona 15:n, jonka komentajana hän toimi talvisodassa ja vastaanotti Neuvostoliiton hyökkäykseenlähdön 30. marraskuuta 1939 aamulla Vaitolahden-Kivivaaran-Käsnäselän lohkolla Raatteentien suunnalla, aluksi vain muutaman joukkueen voimalla. Myöhemmin Kyander toimi V Armeijakunnan pioneeriosaston komentajana, osallistuen taisteluihin Raatteentiellä, Suomussalmella, Kiianniemellä ja Mustajoella. Talvisodan loppuvaiheella hänet komennettiin Jalkaväenkoulutuskeskus 5:n päälliköksi sekä Vaasan suojeluskuntapiirin päälliköksi. Näissä tehtävissä hän toimi myös välirauhan aikana. Jatkosotaan hän osallistui Vaasan suojeluskuntapiirin komentajana. Sotien jälkeen hän oli hoidettavana sotilassairaalassa ja erosi vakinaisesta palveluksesta vuonna 1944.


title: Rantapaini

text: Rantapaini ("Beach Wrestling") on kansainvälisen painiliiton FILAn alaisuudessa toimiva painimuoto. Lajille luotiin yhtenäiset säännöt vuonna 2004 Ateenassa järjestetyssä kokouksessa tavoitteena tuoda yhteen erilaiset hiekka-alustalla painitut perinteiset painimuodot ja saada niille kansainvälistä näkyvyyttä.


title: Rantapaini

text: Ottelut järjestetään ympyränmuotoisella hiekka-alustalla, jonka halkaisija on 6 metriä. Ottelijoilla on yllään uima-asu. Ottelu kestää kolme minuuttia ja tuomareita on vain yksi. Voittaakseen ottelun ottelijan on joko selätettävä vastustajansa, kaataa tämä kahdesti tai työntää ulos ottelualueelta kahdesti. Painoluokat ovat miehillä yli ja alle 85 kilogrammaa ja naisilla yli ja alle 70 kilogrammaa.


title: Poly Styrene

text: Poly Styrene (oik. Marianne Joan Elliott-Said, 3. heinäkuuta 1957 – 25. huhtikuuta 2011) oli X-Ray Spex -yhtyeen laulaja vuosina 1976–1979. Hän teki myös sooloalbumeja X-Ray Spexin hajoamisen jälkeen.


title: Poly Styrene

text: Poly Styrene julkaisi ensilevynsä reggaesinglen "Silly Billy" 17-vuotiaana. Tuolloin hän käytti nimeä Mari Elliott. Hänestä tuli X-Ray Spexin jälkeen feministinen punkikoni. 1980 ilmestyi hänen soololevynsä "Translucence".


title: Poly Styrene

text: Hän poti kaksisuuntaista mielialahäiriötä, joka tosin oli aiemmin diagnosoitu skitsofreniaksi. 1980-luvulla hän asui hare krisna -yhteisössä, mutta teki myöhemmin paluun X-Ray Spexin kanssa. Toinen soololevy "Generation Indigo" ilmestyi maaliskuussa 2011.


title: Greg Ryan

text: Greg Ryan (s. 21. tammikuuta 1957) on yhdysvaltalainen jalkapallovalmentaja ja entinen jalkapalloilija. Hän syntyi Dallasissa, Teksasissa, ja oli vuosina 1975–1978 Southern Methodist Universityssa.


title: Greg Ryan

text: Yliopistouransa jälkeen Ryan pelasi vuoteen 1984 ammattilaistasolla, pisimmän aikaa Chicago Sting -seurassa.


title: Greg Ryan

text: Ryan on toiminut 1980-luvulta pitäen valmentajana Colorado Collegessa, Wisconsinin–Madisonin yliopistolla ja Southern Methodist Universityssa. Hän toimi vuosina 2005–2007 Yhdysvaltain naisten jalkapallomaajoukkueen päävalmentajana.


title: The Best of Mozart

text: The Best of Mozart on kokoelmalevy, joka sisältää Wolfgang Amadeus Mozartin musiikkia. Se ilmestyi Naxos levy-yhtiön kautta vuonna 1991.


title: Barry Watson

text: Michael Barrett ”Barry” Watson (s. 23. huhtikuuta 1974) on yhdysvaltalainen näyttelijä. Hänet tunnetaan varsinkin Matt Camdenin roolista televisiosarjassa "Seitsemäs taivas". Hän on esiintynyt tärkeissä rooleissa myös sarjoissa "What About Brian" ja "Samantha".


title: Barry Watson

text: Watson syntyi Michiganissa vanhempiensa neljästä lapsesta kolmantena. Hän muutti kahdeksanvuotiaana perheineen Dallasiin, Texasiin, ja viisitoistavuotiaana Burbankiin, Kaliforniaan. Hän sai puolen vuoden kiinnityksen televisiosarjaan "Päivien viemää". Sen jälkeen hän palasi Texasiin ja valmistui Richardson High Schoolista vuonna 1992.


title: Barry Watson

text: Watson on tätä nykyä toisessa avioliitossaan. Hänellä todettiin vuonna 2002 Hodgkinin lymfooma, josta toivuttuaan hän on jatkanut uraansa aktiivisesti.


title: Shallow Waterin rautatieasema

text: Shallow Waterin rautatieasema on rautatieliikennepaikka Garden City Western Railwayn hallinnoimalla Garden Citystä pohjoiseen johtavalla rataosalla Kansasissa Yhdysvalloissa. Liikennepaikka sijaitsee Scottin piirikunnassa Scott Cityn eteläpuolella Shallow Waterin kylässä.


title: Shallow Waterin rautatieasema

text: Liikennepaikan avasi liikenteelle Garden City, Gulf and Northern Railroad (myöhemmin Colorado, Kansas and Oklahoma Railroad) vuonna 1909, ja ensimmäinen matkustajajuna saapui asemalle 30. joulukuuta 1909.


title: Shallow Waterin rautatieasema

text: Alun perin Shallow Waterissa oli asemarakennuksena pieni puinen odotuskatos, mutta kylän asukasluvun kasvaessa paikalle tarvittiin suurempi asemarakennus. Alfalfan asemalla käytössä ollut puinen asemarakennus siirrettiin Shallow Wateriin ilmeisesti rautateitse, ja odotuskatos siirrettiin Alfalfaan.


title: Shallow Waterin rautatieasema

text: Henkilöliikenteen loputtua asemarakennus myytiin gardencityläiselle Charles Anstaettille, joka siirrätti sen omalle tontilleen. Myöhemmin asemarakennus siirrettiin uuden kaupan jälkeen Piercevilleen, jossa se oli tarkoitus kunnostaa asunnoksi. Kunnostussuunnitelmat kuitenkin peruuntuivat, ja rakennusta uhkasi jopa purkaminen, jolloin Wichita County Museum osti rakennuksen ja siirrätti sen Selkirkiin.


title: Kyproksen historia

text: Kyproksen historiassa ensimmäiset sivilisaation merkit juontavat juurensa 8000-luvulle eaa. Jo silloin kupari toi saarelle omaisuutta ja kaupankäyntiä. Kyproksen sijainti kolmen mantereen välillä teki siitä merkittävän kauppapaikan, jonka lisäksi se on ollut kautta aikojen merkittävä kuparin ja puun tuottaja. 1200-luvulla eaa. saarelle saapuivat mykonolais-aigeialaiset kreikkalaiset, jotka toivat mukanaan kielensä ja kulttuurinsa. Aikojen myötä saarta ovat miehittäneet monet kansat, mutta se on silti laajalti säilyttänyt kreikkalaisen identiteetin, kielen ja kulttuurin. Kyproksen turkkilaiset saapuivat 1500–1800-luvuilla, kun ottomaanit hallitsivat saarta.


title: Kyproksen historia

text:
Kyproksessa saattoi olla metsästykseen ja keräilyyn pohjautuvaa niin sanottua epipaleoliittista asutusta jo noin 10000-9500 kalenterivuotta eaa. Tältä ajalta on ainakin Akrotiri Aetokremnos. Maanviljely saapui Kyprokseen ehkä myöhäisellä PPNA:lla tai varhaisella PPNB:llä.
Maanviljely saapui Kyprokselle pohjoisesta Levantista, ehkä 8800-8200 kalenterivuotta eaa, tai ehkä jo 9400 kalenterivuotta sitten.


title: Kyproksen historia

text: Maanviljelijät toivat Kyproksella karjan ja kauriitakin. He metsästivät sukupuuttoon kääpiövirtahevot. Heidän kulttuurinsa oli PPNB-tyyppiä, Khrokitian mukaan ehkä jo PPNA:ta. Nuolen- ja keihäänkärjet olivat PPNB:n mukaisesti Byblos-tyyppiä, oli viljakeruusta kiiltäviä sirpinteriä, Anatolian obsidiaania. Viljeltiin yksijyvä- ja emmervehnää sekä ohraa. Nautoja, lampaita, vuohia ja sikoja sekä kauriita ehkä villinä tuotiin saarelle. Karja pidettiin Etelä-Kyproksen Shillourokamboksessa ympyräaitauksessa. Kyprokselle tulleiden mahdolliset lähtösatamat Pohjois-Levantissa ehkä Syyrian rannoilla ovat nykyään veden alla, koska merenpinta on noussut.


title: Kyproksen historia

text: Maanviljelijät perustivat kasvavia kyliä. Alkoi neoliittinen kausi. Saviastioita ei tunnettu. Saaren tunnetuin vanha asutus oli noin 7500/7100-6000 kalenterivuotta eaa. sitten etelärannikon lähellä Khirokitiassa Nikosian lähistöllä. Paikka oli syvässä laaksossa. Khirokitian talot oli jaoteltu ryhmiin muurilla, mikä saattoi kertoa eri yhteiskuntaluokista.


title: Kyproksen historia

text: Khirokitian talot olivat pyöreäpohjaisia kivestä ja savesta rakennettuja mehiläiskennomaisia. Tämmöisiä taloja rakennettiin savesta Levantissa esikeraamisella ajalla noin 11000-9000 eaa liittyen ensiksi El Khiamin kulttuuriin.


title: Kyproksen historia

text: Tholoksia tehtiin myöhemmin Mesopotamian pohjoisosissa Halaf-kulttuuriin liittyen. Khirokitian syntyessä vallitsi Levantissa ehkä varhainen ja keskinen PPNB. Kyprokseen syntyi ainakin 20 esikeraamista asutusta. Muita kuin Khirokitia olivat Kalavasos-Tenta (Tenta eli Kalavasos), Apostolos Andreas-Kastros, Phrenaros ja Petra tou Limniti. Ehkä hieman myöhempiä olivat Philia ja Sotira. Muita neoliittisia olivat Trouilli ja Aiyo Epiktitos


title: Kyproksen historia

text: Etelä-Anatolian Ciftlikistä tuotiin obsidiaania tännekin. Hautauksia tehtiin monesti talojen lattioiden alle niin kuin muinaisessa Lähi-Idässä oli monesti tapaan. Khirokitia kukoisti noin tuhat vuotta, kunnes hylättiin noin 6000 eaa. ehkä ilmastonmuutoksen tai muun luonnonkatastrofin takia, tai vihamielisen hyökkäyksen, kulkutaudin tai muun syyn takia.


title: Kyproksen historia

text: Saari saattoi olla jopa asumaton tuhat vuotta. Uusi väestö saapui saarelle joskus 4500-3500 eaa. tuoden saarelle keramiikan. Varhaisin keramiikka oli maalattu punaisella kermanväliseen saviruukkiin ja tällöin muistutti Lounais-Anatolian Hacilar 1 -keramiikkaa. Tällöin tulokkaat saattoivat saapua Lounais-Anatoliasta.


title: Kyproksen historia

text: Kupari keksittiin ja sitä alettiin hyödyntää kalkoliittisella kaudella, jolloin Länsi-Kyproksella kehittyi myös hedelmällisyyskultti. Suurin osa kalkoliittisen kauden asutuksista on löydetty nimenomaan saaren länsiosasta.. Kalkoliittisia keskuksia olivat muun muassa Kalavassos, Erimi, Souskiou, Lamba, Kissonerga, Ambelikou, kyra ja Philia. Näistä Kalavasos ja Philia olivat olemassa jo neoliittisella kaudella Foinikialaiset tulivat Kyprokselle n. 5000 vuotta sitten ja perustivat sinne siirtokuntia.


title: Kyproksen historia

text: Kuparin hyödyntäminen lisääntyi pronssikaudella ja toi saarelle vaurautta. Kauppa Lähi-itään, Egyptiin ja Egeanmerelle lisääntyi. Kypros tunnettiin nimellä Alasia. Mykeneläiset kauppiaat saapuivat saarelle Kreikasta ensi kertaa 1400 eaa. jälkeen ja 1200 eaa. jälkeen saarelle tuli useita aaltoja akaialaisia kreikkalaisia tuoden mukanaan kreikkalaisen kielen, uskonnon ja tavat. He ottivat saaren vähitellen haltuunsa ja perustivat Pafoksen, Salamiksen, Kitionin ja Kourionin kaupunkivaltiot.


title: Kyproksen historia

text: Geometrisella kaudella Kypros oli kreikkalainen saari, jossa oli kymmenen kaupunkivaltiota. Jumalatar Afroditen kultti kukoisti, koska saari katsottiin hänen syntymäpaikakseen. Foinikialaiset asettuivat Kitioniin 900 eaa. jälkeen ja 800-luku eaa. oli suurta kukoistuskautta.


title: Kyproksen historia

text: Arkaaisella ja klassisen antiikin aikakausilla saaren kukoistus jatkui, mutta useat eri osapuolet valloittivat saaren. Assyria, Egypti ja Persia alistivat kaupunkikuningaskunnat vuoron perään valtaansa. Kreikkalaiset ja persialaiset kiistelivät pitkään Kyproksen omistuksesta. Kiistat päättyivät vuoden 386 eaa rauhansopimukseen, jossa tunnustettiin Persian oikeus Kyprokseen. Salamiin kuningas Euagoras, joka hallitsi 411-374 eaa., yhdisti saaren ja teki siitä yhden kreikkalaisen maailman johtavista politiikan ja kulttuurin keskuksista. Saarelaiset toivottivat Aleksanteri Suuren tervetulleeksi ja hän teki saaresta osan valtakuntaansa.


title: Kyproksen historia

text: Aleksanteri Suuren kenraalien kilpailtua keskenään hänen valtakunnastaan tämän kuoltua, saari joutui lopulta hellenistisellä kaudella Ptolemaiosten hallitseman Egyptin haltuun. He lakkauttivat kaupunkivaltiot, yhdistivät saaren hallinnon ja tekivät Pafoksesta saaren pääkaupungin.


title: Kyproksen historia

text: Saari joutui roomalaisten haltuun 58 eaa, Pafoksen säilyessä pääkaupunkina. Vuonna 45 apostolit Paavali ja Barnabas vierailivat saarella ja sen käskynhaltija Sergius Paulus kääntyi kristinuskoon. Saaresta tuli siten ensimmäinen kristityn hallitsema alue. Saarella oli tuhoisia maanjäristyksiä ensimmäisellä vuosisadalla eaa. sekä ensimmäisellä vuosisadalla, jolloin monet kaupungit jouduttiin rakentamaan uudelleen.


title: Kyproksen historia

text: Saarelle muutti lukuisia juutalaisia, jotka aloittivat kapinan Roomaa vastaan 116. Kapina kukistettiin ja keisari Hadrianus määräsi juutalaiset karkotettaviksi. Vuonna 313 Milanon edikti takasi kristityille uskonnon harjoittamisen vapauden ja kyproslaiset piispat osallistuivat Nikean kirkolliskokoukseen vuonna 325.


title: Kyproksen historia

text: Rooman jaossa 395 Kypros jäi Itä-Rooman hallintaan. Kristinuskosta tuli valtionuskonto. 300-luvulla uudet maanjäristykset tuhosivat täysin useita suurimpia kaupunkeja. Constantiasta tuli pääkaupunki ja sinne rakennettiin suuria basilikoja 300-400-luvuilla.


title: Kyproksen historia

text: Vuonna 488 keisari Zenon myönsi Kyproksen kirkolle täyden autonomian. Arabit miehittivät saaren vuonna 647. Bysantti valtasi sen takaisin vuonna 746. Vuoteen 965 saari oli arabien ja merirosvojen hyökkäysten kohteena kolme vuosisataa, kunnes keisari Nikeforos II Fokas karkotti arabit Vähä-Aasiasta ja Kyprokselta.


title: Kyproksen historia

text: Isaak Komnenos oli Bysantin kuvernöörinä ja itse itsensä saaren keisariksi julistaneena hallitsijana, kun saarelle haaksirikkoutui Rikhard I:n laivastoon kuuluneita laivoja Kolmannen ristiretken aikana. Komnenos kohteli haaksirikkoisia huonosti, heidän joukossaan Rikhardin sisar Joanna ja Berengaria Navarralainen, josta myöhemmin tuli Rikhardin vaimo. Kostoksi Rikhard I:n johtamat ristiretkeläiset valtasivat saaren 1191. Rikhard otti vaimokseen Berengarian Limassolissa, jossa tämä myös kruunattiin Englannin kuningattareksi. Vuotta myöhemmin Rikhard myi saaren 100 000 dinaarilla temppeliritareille, jotka myivät saaren edelleen karkotetulle Jerusalemin kuninkaalle Guy de Lusignanille samaan hintaan.


title: Kyproksen historia

text: De Lusignanin frankkilainen suku hallitsi Kyproksen kuningaskuntaa vuoteen 1489 asti, jolloin Venetsia valloitti Kyproksen. Saarella vallitsi feodalismi ja katolinen kirkko syrjäytti virallisessa uskonnonharjoituksessa kreikkalaiskatolisen kirkon. Frankkilaishallinto oli julmaa ja sortavaa. Kreikkalaiskatoliset kokivat vaikeita aikoja, mutta selvisivät. Famagusta eli Ammochostos oli aikansa rikkain kaupunki Lähi-idässä. Näihin aikoihin historialliset nimet Lefkosia, Ammochostos ja Lemesos alettiin tuntea Nikosiana, Famagustana ja Limassolina. Lusignanien aika päättyi, kun Caterina Cornaro hankki Kyproksen Venetsian haltuun 1489.


title: Kyproksen historia

text: Venetsialaiset pitivät saarta etuvartioasemanaan ottomaaneja vastaan ja linnoittivat saarta innokkaasti. He purkivat Nikosian rakennuksia lyhentääkseen kaupunkia ympäröivän muurin tarvetta. He rakensivat myös muurit Famagustan ympärille, joita pidettiin aikansa kehittyneimpinä sota-arkkitehtuurin saavutuksina. Saarelle rakennettiin myös goottilaisia katedraaleja ja linnoja.


title: Kyproksen historia

text: Ottomaanit hyökkäsivät Kyprokselle vuonna 1570. He valloittivat Nikosian, jossa he teloittivat 20 000 henkeä. Tämän jälkeen he piirittivät Famagustaa vuoden ajan, huolimatta venetsialaisen komentajan Marc Antonio Bragadinin sinnikkäästä vastarinnasta. Famagusta antautui Lala Mustafalle, joka ensin lupasi piiritetyille rauhallisen ulospääsyn, mutta myöhemmin teloitutti muut kaupungin puolustajat, paitsi komentaja Bragadinin. Ottomaanit valloittivat koko Kyproksen 1573 kolmen vuoden sodan jälkeen. "Lala Mustafa Pasha"sta tuli saaren ensimmäinen kuvernööri. Osmanien 300-vuotisella hallintoajalla saarelle muutti paljon turkkilaisia. Saarelle muuttaneet turkkilaiset muslimit omaksuivat ajan myötä kyproslaisen identiteetin. Kreikkalais-ortodoksinen kirkko nautti aluksi jonkinasteista autonomiaa, feodalismi lakkautettiin ja vapautettujen maaorjien sallittiin hankkia maata, joskin raskaasti verotettuina. 1700- ja 1800-luvuilla saaren kreikkalaisväestö kapinoi useita kertoja Osmaneja vastaan, ajoittain yhdessä turkkilaisväestönkin kanssa. Osmanien sulttaani ensin panttasi Kyproksen briteille lainaa vastaan, ja luovutti lopulta saaren Isolle-Britannialle vuonna 1878 Turkin sodan jälkeen. Vastalahjaksi Britannia suojeli Turkkia Venäjää vastaan.


title: Kyproksen historia

text: Kreikkalaisväestön tavoitteena oli "enosis", eli liittyminen Kreikkaan. Muodollisesti Kypros kuului Osmanien valtakuntaan, kunnes se liittyi ensimmäiseen maailmansotaan Saksan puolelle. Iso-Britannia miehitti tällöin saaren kokonaan. Vuonna 1923 Turkki luopui kaikista oikeuksistaan Kyprokseen Lausannen sopimuksessa ja saari julistettiin brittiläiseksi kruununsiirtomaaksi vuonna 1925. Vuonna 1931 saarella puhkesi kapina brittivaltaan vastaan, ja toisen maailmansodan aikana vaatimukset saaren liittämisestä Kreikkaan voimistuivat arkkipiispa Makarios III:n johdolla. Kenraali Georgios Grivasin johdolla perustettiin vastarintaliike, joka aloitti aseellisen taistelun brittihallintoa vastaan. Samaan aikaan saaren turkkilaisväestö vastusti liittämistä Kreikkaan ja vaati saaren jakamista, jos siirtomaavalta päättyisi.


title: Kyproksen historia

text: Sodan jälkeen Britannia näki Kyproksen edelleen strategisena alueena, erityisesti Suezin kriisin aikana 1956. Hajota ja hallitse -politiikkaa käyttäen Britannia piti yllä myös Turkin toiveita, koska saaren liittäminen Kreikkaan olisi merkinnyt brittitukikohtien vähentämistä. Turkin pyrkimykset saaren jakamiseksi voimistuivat. Vuonna 1955 alkanut kreikkalaisväestön itsenäisyyskamppailu loppui 1959. Britannia, Kreikka, Turkki, sekä Kyproksen kreikkalaisten ja turkkilaisten edustajat solmivat Zurichin-Lontoon sopimuksen, jolla taattiin Kyproksen itsenäisyys.


title: Kyproksen historia

text: Kyproksen kreikkalaisten ja turkkilaisten erimielisyyksien takia päätettiin kompromissina perustaa vuonna 1960 Kyproksen tasavalta, joka ei ollut osa Kreikkaa tai Turkkia. Ensimmäiseksi presidentiksi valittiin Makarios III ja varapresidentiksi turkkilaisten edustaja Fazil Küçük. Kreikkalaiset ja turkkilaiset ajautuivat kuitenkin jo vuonna 1963 sisällissotaan, joka rauhoittui vasta vuonna 1964 YK:n tullessa väliin.


title: Kyproksen historia

text: Kreikan sotilasjuntta tuki kenraali Grivasin kansalliskaartin vallankaappausta vuonna 1974, ja Makarios III pakeni maasta. Turkin armeija teki maihinnousun saarelle estääkseen Kyproksen liittämisen Kreikkaan ja miehitti Pohjois-Kyproksen. Taisteluissa menehtyi 3000 ihmistä ja vallankaappaus oli päättynyt. Makarios III palasi johtamaan Kyprosta, joka oli pääkaupungin Nikosian tavoin jaettu turkkilaisten ja kreikkalaisten kesken.


title: Kyproksen historia

text: Makarios III:n kuoltua 1977 häntä seurasi Spyros Kyprianou. Hänen ja häntä seuranneiden Georgios Vassilioun ja Glafkos Kleridesin yritykset neuvotella Kyproksen yhdistämisestä ovat päättyneet epäonnistumisiin.


title: Kyproksen historia

text: Turkin miehittämä Pohjois-Kypros julistautui itsenäiseksi vuonna 1975, ja sen johtoon valittiin Rauf Denktaş. Alueelta karkotettiin 200 000 kyproksenkreikkalaista, ja tasavallan alueelta pakeni puolestaan 80 000 kyproksenturkkilaista pohjoiseen. Vuonna 1983 perustettiin Pohjois-Kyproksen turkkilainen tasavalta, jonka vain Turkki on tunnustanut.


title: Beverley Mitchell

text: Beverley Ann Mitchell (s. 22. tammikuuta 1981) on yhdysvaltalainen näyttelijä ja countrylaulaja. Hänet tunnetaan varsinkin Lucy Camden-Kinkirkin roolista televisiosarjassa "Seitsemäs taivas".


title: Beverley Mitchell

text: Mitchell esiintyi myös kauhuelokuvassa "Saw II" (2005). Hän syntyi Arcadiassa, Kaliforniassa, ja oli high school -aikanaan cheerleader.


title: Beverley Mitchell

text: Mitchellin ensimmäinen single "Angel" julkaistiin vuonna 2006. Debyyttialbumi "Beverley Mitchell" (23.1.2007) nousi nopeasti Yhdysvaltain countrylistoille.


title: Stephen Collins

text: Stephen Weaver Collins (s. 1. lokakuuta 1947) on yhdysvaltalainen näyttelijä. Hän esitti yli vuosikymmenen ajan pääosaa pastori Eric Camdenina televisiosarjassa "Seitsemäs taivas" (1996–2007). Sen lisäksi hänet tunnetaan muun muassa elokuvasta "" (1979) ja Broadway-ansioistaan.


title: Stephen Collins

text: Collins syntyi Des Moinesissa, Iowassa, ja valmistui Amherst Collegesta. Hän oli vuodesta 1985 lähtien naimisissa näyttelijä Faye Grantin kanssa ja heillä on yksi tytär; vuonna 2012 he kuitenkin ilmoittivat eroavansa.


title: Stephen Collins

text: Collins oli vuonna 1987 ehdolla Emmy-palkinnon saajaksi sivuosastaan minisarjassa "The Two Mrs. Grenvilles".


title: Love in This Club

text: Love in This Club on ensimmäinen single R&B-laulaja Usherin "Here I Stand" -albumilta. 26. helmikuuta 2008 digitaalisesti julkaistun kappaleen on tuottanut Polow da Don ja Usher esittää sen yhdessä rap-artisti Young Jeezyn kanssa. "Love in This Club" piti Billboard Hot 100 -listan kärkipaikkaa hallussaan kolmen viikon ajan.


title: Catherine Hicks

text: Catherine Mary Hicks (s. 6. elokuuta 1951) on yhdysvaltalainen näyttelijä. Hän syntyi katoliseen perheeseen New Yorkissa ja oli high school -aikanaan Arizonassa cheerleader.


title: Catherine Hicks

text: Hicks muistetaan parhaiten Annie Camdenin roolista televisiosarjassa "Seitsemäs taivas" (1996–2007). Hän on lisäksi esiintynyt muun muassa elokuvissa "" (1986) ja "Child’s Play" (1988) sekä Broadwaylla.


title: Catherine Hicks

text: Hicksillä ja hänen puolisollaan Kevin Yagherilla on vuonna 1992 syntynyt tytär.


title: Erik Knudsen

text: Erik Knudsen (s. 25. maaliskuuta 1988 Toronto, Ontario) on kanadalainen näyttelijä.


title: Erik Knudsen

text: Knudsen oli Young Artist Award -ehdokkaana vuonna 2002. Hän esitti pääroolin (Donovan Mackay) vuosina 2003–2004 esitetyssä "Mental Block" -televisiosarjassa.


title: Erik Knudsen

text: Knudsen esiintyi sarjan jälkeen Daniel Matthewsin roolissa kauhuelokuvassa "Saw II" (2005). Tuoreempi rooli (Dale Turner) hänellä on vuonna 2006 aloitetussa "Jericho"-sarjassa.


title: Erik Knudsen

text: Erik on myös näytellyt Robbie Merceriä kauhuelokuvassa "Scream 4".


title: Skeet Ulrich

text: Brian Ray ”Skeet” Ulrich (s. 20. tammikuuta 1970) on yhdysvaltalainen näyttelijä. Hän syntyi Virginian osavaltiossa ja valmistui Northwest Cabarrus High Schoolista Pohjois-Carolinassa.


title: Skeet Ulrich

text: Ulrich on esiintynyt Jake Greenin roolissa televisiosarjassa "Jericho" ja esittänyt rikosetsivä Rex Wintersiä "" -sarjassa. Hän on esiintynyt myös elokuvissa, joiden joukossa ovat "Scream" (1996), "Elämä on ihanaa" (1997) ja "Kylmä keikka" (1999). Ulrich myös tunnetaan hyvin FP Jonesina sarjassa Riverdale (2016-).


title: Skeet Ulrich

text: Hän oli naimisissa näyttelijä Georgina Catesin kanssa, kunnes erosi vuonna 2005.


title: Gerald McRaney

text: Gerald Lee McRaney (s. 19. elokuuta 1947) on yhdysvaltalainen näyttelijä. Hän syntyi pienessä Collinsin kaupungissa Mississippin osavaltiossa.


title: Gerald McRaney

text: McRaney on ollut pitkään aktiivinen televisioesiintyjä; hän esiintyi jo 1980-luvulla pääroolissa sarjassa "Simon & Simon". Vuonna 2006 hän aloitti roolin "Jerichossa".


title: Gerald McRaney

text: McRaney on tätä nykyä naimisissa näyttelijäkollegansa Delta Burken kanssa.


title: Sool

text: Puntmaa ja Somalimaa kiistelevät alueen hallinnasta, ja syksyllä 2007 aiheesta nousi jäälleen väkivaltaisuuksia, jonka seurauksena Somalimaan joukot ottivat alueen hallintaansa.


title: Käymälät Japanissa

text: Japanissa on yleisesti käytössä kahdentyyppisiä käymälöitä. Vanhin tyyppi on yksinkertainen kyykkykäymälä, joka on edelleen yleinen julkisissa käymälöissä. Toisen maailmansodan jälkeen nykyaikaiset, länsimaalaistyyliset vettä käyttävät WC:t ja pisuaarit ovat yleistyneet. Tämänhetkinen länsimaalaistyylisen käymälän kehittynein muoto on bidee-WC, jollainen oli maaliskuuhun 2010 mennessä asennettu 72 prosenttiin japanilaisista kodeista. Japanissa tällaisia bideitä kutsutaan yleisesti nimellä "washlet" (), joka on Toton luoma tuotenimi ja johon on liitetty lukuisia kehittyneitä ominaisuuksia, joita harvoin nähdään Aasian ulkopuolella. Mallista riippuen WC:t on ohjelmoitu nostamaan kantensa, kun mahdollinen käyttäjä havaitaan lähistöllä, pesemään käyttäjän peräaukon ympärys tai häpyalue (myös käyttäen hierovia tai sykkiviä toimintoja), kuivaamaan käyttäjän alapään toimituksen jälkeen lämpimällä ilmalla, huuhtelemaan itsensä automaattisesti ja sulkemaan kantensa käytön jälkeen.


title: Käymälät Japanissa

text: Jōmon-kaudella asutuskeskuksia rakennettiin hevosenkengän muotoon, niin että kylän keskelle jäi keskusaukio ja sen ympärille kerättiin jätekasoja. Näistä jätekasoista on löydetty fossilisoituneita ihmisen tai koiran ulosteita eli koproliittejä. Tämä osoittaa, että jätekasoja käytettiin käymälöinä. Varhaisimmat viemärijärjestelmät rakennettiin Japanissa Yayoi-kaudella (noin 300 eaa.–250 jaa.). Näitä järjestelmiä käytettiin suuremmissa asutuskeskuksissa, luultavasti yhdessä käymälöiden kanssa. Mahdollinen 200-luvun alun rituaalipaikka, joka on saattanut myös olla juoksevaa vettä käyttänyt WC, on löydetty Sakuraista Naran prefektuurista. Toinen, arkeologien yksityiskohtaisesti tutkima käymäläpaikka löydettiin Fujiwara-palatsin alueelta Kashiharasta. Alue oli Japanin ensimmäisen keisarillisen pääkaupungin sijaintipaikka vuosina 694–710.


title: Käymälät Japanissa

text: Nara-kaudella 700-luvulla rakennettiin viemärijärjestelmä maan pääkaupunkiin Naraan. Se koostui 10–15 senttimetriä leveistä virroista, joiden päällä henkilö voi kyykistyä jalat virran molemmin puolin ja toimittaa asiansa. Puisia tikkuja käytettiin WC-paperin vastineena. Aiemmin puhdistamiseen oli käytetty merilevää, mutta Edo-kauteen mennessä japaninpaperista valmistettu WC-paperi oli korvannut nämä keinot. Vuoristoalueilla käytettiin myös puisia kaapimia ja suuria lehtiä. Usein käymälät rakennettiin virtaavan veden ylle; yksi ensimmäisistä tunnetuista vesikloseteista rakennettiin Akitan linnaan jo 700-luvulla paikalle ohjatun virran ylle. Historiallisesti kuoppakäymälät olivat kuitenkin yleisempiä, sillä ne sallivat ulosteen käytön lannoitteena, mikä oli tärkeää maassa, jossa buddhalaisuus ja siihen liittyvä vegetarismi eivät suosineet karjan käyttöä ruoaksi (vaikka merenelävät ovatkin aina olleet merkittävä osa japanilaista ruokavaliota). Rikkaiden ihmisten käymäläjätteitä myytiin muita korkeampaan hintaan, sillä heidän ruokavalionsa oli muita laadukkaampi. Erilaiset historialliset dokumentit 800-luvulta kuvaavat puhtaan- ja jäteveden kanavien rakentamista varten säädettyjä lakeja ja kertovat yksityiskohtaisesti käymäläjätteiden käsittelytavoista.


title: Käymälät Japanissa

text: Ihmisen tuottaman jätteen myyminen lannoitteeksi harvinaistui voimakkaasti toisen maailmansodan jälkeen, sekä hygieniasyistä että kemiallisten lannoitteiden yleistymisen vuoksi. Alle yksi prosentti jätteistä käytetään lannoitteena.


title: Käymälät Japanissa

text: Okinawalla käymälä oli usein sikakarsinan yhteydessä, ja sioille syötettiin ihmisten jätteitä. Yhdysvaltalaiset viranomaiset kielsivät käytännön epähygieenisenä toisen maailmansodan jälkeen.


title: Käymälät Japanissa

text: Azuchi-Momoyama-kaudella (1568–1600) "Taiko-viemäriverkko" rakennettiin Osakan linnan ympärille. Se on edelleen toiminnassa. Nykyaikaisten viemärijärjestelmien käyttö aloitettiin vuonna 1884, kun ensimmäinen tiili- ja keramiikkaviemäri asennettiin Kandaan Tokiossa. Lisää putki- ja viemärijärjestelmiä rakennettiin suuren Kantōn maanjäristyksen jälkeen, jotta tautien leviäminen vältettäisiin uusien maanjäristysten jälkeen. Viemärien rakentaminen lisääntyi todella kuitenkin vasta toisen maailmansodan jälkeen, jotta kasvavien kaupunkien jätteet voitaisiin käsitellä helpommin. Vuoteen 2000 mennessä 60 prosentilla väestöstä oli yhteys viemäriverkkoon. Kansallista viemäripäivää vietetään 10. syyskuuta.


title: Käymälät Japanissa

text: Länsimaalaistyylisiä WC:itä ja pisuaareja alettiin käyttää Japanissa 1900-luvun alussa, mutta niiden käyttö yleistyi vasta toisen maailmansodan loputtua Yhdysvaltojen miehityksen vaikutuksesta. Vuonna 1977 länsimaalaistyylisten käymälöiden myynti ylitti perinteisen kyykkykäymälöiden myynnin. Sveitsistä ja Yhdysvalloista tuotujen WC:iden, joissa oli sisäänrakennettu bidee, perusteella maailman suurin WC-valmistaja Toto julkisti washlet-WC:n vuonna 1980. Tällä hetkellä japanilaiset yhtiöt tuottavat maailman kehittyneimpiin kuuluvia high-tech-vessoja.


title: Käymälät Japanissa

text: Japanin kielen sana "toire" () on lyhenne englannin kielen sanasta "toilet", ja sillä tarkoitetaan sekä itse WC-istuinta että huonetta, jossa se sijaitsee. Yleinen kiertoilmaus on "otearai" (, "käsienpesu"), joka tiukasti tulkittuna tarkoittaa vain lavuaaria. Se on käännöslaina sanasta "lavatory". Tämä vastaa englannin sanan "bathroom", joka kirjaimellisesti viittaa kylpyammeen sisältävään huoneeseen, käyttöä. Myös toinen käännöslaina, "keshōshitsu" (, "puuterihuone"), on yleinen tavaratalojen ja supermarkettien kylteissä, julkista käymälää osoittavalla kuvalla varustettuna.


title: Käymälät Japanissa

text: WC:tä tarkoittava perussana on "benjo" (, "mukavuus- tai ulostepaikka"), joka on suhteellisen yleinen. Sitä käytetään usein peruskouluissa, julkisissa uimahalleissa ja muissa samantyyppisissä julkisissa paikoissa, eikä se ole erityisen epäkohtelias, vaikka jotkut käyttävätkin mieluummin hienostuneempaa sanaa. Monissa lastenleikeissä lapsi, joka "jää", lähetetään "benjo"-nimiseen paikkaan kuten esimerkiksi maahan piirretyn ympyrän keskelle. Japanin kielessä on lukuisia muitakin käymälää tarkoittavia sanoja, kuten "kawaya" () ja "habakari" (), mutta suurin osa niistä on harvinaisia tai vanhentuneita.


title: Käymälät Japanissa

text: Itse WC-astiaan eli WC-istuimeen tai lattiaan rakennettuun altaaseen sekä vesisäiliöön viitataan termillä "benki" (). WC-istuin itsessään on "benza" (). Pottaa, pienille lapsille tai vanhuksille ja sairaille, nimitetään termillä "omaru".


title: Käymälät Japanissa

text: Japan Toilet Association viettää epävirallista "käymäläpäivää" 10. marraskuuta, sillä japanin kielessä numerot 11/10 voidaan lukea "ii-to[ire]", joka tarkoittaa myös "hyvä WC".


title: Käymälät Japanissa

text: Perinteinen japanilaistyylinen () käymälä on kyykyssä käytettävä käymälä, joka tunnetaan myös "aasialaisena käymälänä" sillä käymälöillä on suhteellisen samantyyppinen muoto koko Aasiassa. Kyykkykäymälä eroaa länsimaisesta käymälästä sekä suunnittelultaan että käyttötavaltaan. Se näyttää jonkin verran 90 astetta käännetyltä, lattiaan asennetulta pisuaarilta. Suurin osa japanilaisista kyykkykäymälöistä on valmistettu posliinista, vaikka joissakin tapauksissa (kuten junissa) käytetään myös ruostumatonta terästä. Istumisen sijaan käyttäjä kyykistyy WC:n ylle niin, että hänen kasvonsa ovat viereisessä kuvassa näkyvää puolipallon muotoista "huppua" eli käytännössä käymälän takaseinää kohti. Jätteet kerätään matalaan kaukaloon, länsimaalaistyyppisen syvän kulhon sijaan. Kaikki muut laitteet, kuten vesisäiliö, putket ja huuhtelumekanismi, voivat olla identtisiä länsimaisen käymälän kanssa. Huuhtelu saa jätteet valumaan kaukalosta keräysastiaan, joka sitten tyhjenee viemäriin. Huuhtelua käytetään usein samalla tavalla kuin länsimaisessa käymälässä, vaikka joissakin WC:issä onkin käytössä kahvoja tai polkimia. Monissa japanilaisissa käymälöissä voi valita "pienen" () ja "suuren" () huuhtelun välillä.


title: Käymälät Japanissa

text: Kyykkykäymälästä on kaksi yleistä variaatiota: toisessa WC-kaukalo on lattian tasolla ja toisessa se on nostettu noin 30 senttimetriä korkealle jalustalle. Jälkimmäinen on helppokäyttöisempi miesten virtsatessa seisaaltaan, mutta kumpaakin tyyppiä voi käyttää tähän tarkoitukseen. Ulostettaessa tai virtsattaessa kyykyssä eroa käyttäjän asennossa ei ole. Käyttäjä seisoo WC-kaukalon yllä kasvot "huppua" kohti ja laskee housunsa ja alusvaatteensa (tai nostaa ylös hameensa) polviinsa. Sen jälkeen käyttäjä kyykistyy kaukalon ylle, niin lähelle etureunaa kuin mahdollista, sillä ulosteet voivat pudota kaukalon reunan väärälle puolelle, jos käyttäjä kyykistyy liian taakse. Tämän vuoksi monissa julkisissa kyykkykäymälöissä on kyltti, jossa käyttäjää muistutetaan sanoin "olkaa hyvä ja ottakaa yksi askel eteenpäin". Ulostettaessa on tärkeää säilyttää tasapaino.


title: Käymälät Japanissa

text: Aloittelijat ja ulkomaalaiset pitävät usein kiinni takaseinän putkesta, joka onkin saanut lempinimen "grunt bar" ("murahdustanko") käyttäjän pitämien äänien mukaan. Jos putket on piilotettu tai ne ovat liian heikkoja, seinään voidaan asentaa erityinen kahva auttamaan käyttäjää säilyttämään tasapainonsa, sekä käytettäessä WC:tä että seisottaessa jälkeenpäin. Toinen ulkomaalaisten yleisesti soveltama tapa välttää mahdollisesti noloja tapaturmia on ottaa kaikki vaatteensa pois ja ripustaa ne koukkuun ennen WC:n käyttämistä.


title: Käymälät Japanissa

text: Eräs kyykkykäymälöiden etu on se, että ne on helppo puhdistaa. Niiden valmistaminen on myös halpaa, ne käyttävät vähemmän vettä huuhtelukertaa kohti kuin länsimaiset WC:t ja, koska suoraa kosketusta WC-istuimeen ei ole, ne ovat joidenkin mukaan hygieenisempiä. Kontakti istuimen kanssa ei kuitenkaan ole todellinen terveysriski,


title: Käymälät Japanissa

text: Kyykkykäymälään on lisäksi liitetty useita lääketieteellisiä etuja. On ehdotettu, että kyykistyminen vahvistaa naisilla lantionpohjan lihaksia, mikä vähentää inkontinenssin riskiä. Kyykyssä käytettävän WC:n sanotaan myös vahvistavan lantiota, parantavan hengitystä ja keskittymistä. Suora kyykkyasento sallii myös suuremman määrän kiinteää jätettä poistua suolesta, mikä lyhentää ulosteen suolistossa viettämää aikaa, joka voi olla suolistosyövän riski. Muiden tutkimusten mukaan kyykkyasento estää peräpukamien syntymistä ja parantaa niitä. Kyykkyasennon ottaminen ja pitäminen säännöllisin väliajoin voi myös auttaa polvien notkeuden ylläpitämisessä.


title: Käymälät Japanissa

text: On olemassa myös kyykky- ja istuin-WC:iden yhdistelmiä, joissa istuin voidaan kääntää alas kyykkykäymälän kaukalon päälle, jolloin WC:tä voidaan käytännössä käyttää länsimaalaistyylisen käymälän tavoin. Tämä hybridi näyttää olevan yleinen vain maaseutualueilla. Adaptorit, jotka asetetaan japanilaisen WC:n päälle muuttamaan se länsimaalaistyyliseksi istuin-WC:ksi, ovat paljon yleisempiä. On käytössä myös pysyvästi asennettavia lisäosia, jotka muuntavat kyykkykäymälän länsimaalaistyyppiseksi washletiksi. Sitä vastoi on myös olemassa laitteita, jotka sallivat kyykkykäymälästä pitävän nostaa itsensä länsimaalaisen istuin-WC:n tasolle.


title: Käymälät Japanissa

text: Standardi, maailmanlaajuisesti käytetty vesiklosetti tunnetaan Japanissa länsimaalaistyylisenä () käymälänä. Länsimaalaistyyliset käymälät, mukaan lukien high-tech-käymälät, ovat nykyään japanilaisissa kodeissa yleisempiä kuin perinteiset kyykkykäymälät, mutta joissakin vanhempien asuntojen WC:issä on yhä tarroja, joissa näytetään kuvin niiden käyttöohjeet. Vaikka useimmissa julkisissa rakennuksissa, kuten kouluissa, temppeleissä ja rautatieasemilla, on usein vain kyykkykäymälöitä, omissa kodeissaan japanilaiset mieluummin istuvat. Tämä koskee erityisesti vanhoja tai vammautuneita henkilöitä, joille pitkäkestoinen kyykistyminen on fyysisesti vaativaa tai epämukavaa.


title: Käymälät Japanissa

text: Länsimaalaistyylisissä vesikloseteissa on japanissa yleisesti vettä säästäviä toimintoja, kuten mahdollisuus valita suuren ja pienen huuhtelun välillä. Monet WC:t myös johtavat säiliönsä täyttämiseen tarkoitetun veden säiliön yläpuolella olevan hanan kautta, niin että WC:n käyttäjä kykenee huuhtelemaan kätensä.


title: Käymälät Japanissa

text: Moderni japanilainen WC, jota kutsutaan englanniksi joskus nimellä "super toilet" ja joka tunnetaan Japanissa yleisesti nimillä "washlet" () tai "lämpimällä vedellä puhdistava WC-istuin" (), on yksi maailman kehittyneimmistä WC-tyypeistä, johon voidaan liittää lukematon määrä ominaisuuksia. Toton tuote "Washlet Zoe" on päässyt "Guinnessin ennätysten kirjaan" maailman edistyneimpänä WC:nä seitsemän ominaisuutensa avulla. Koska malli tuotiin markkinoille vuonna 1997, se on nykyisin luultavimmin vähemmän kehittynyt kuin Toton uusin malli "Neorest". Washletin idea tuli Japaniin ulkomailta, ja ensimmäinen WC, johon oli liitetty bideetoiminto, valmistettiin Japanin ulkopuolella vuonna 1964. High-tech-käymälöiden aikakausi alkoi Japanissa vuonna 1980, kun Toto toi markkinoille "Washlet G" -sarjan; siitä lähtien tuotenimeä washlet on käytetty viittaamaan kaikkiin uudentyyppisiin korkeateknologisiin WC-istuimiin. Vuoteen 2002 mennessä lähes puoleen japanilaisista yksityiskodeista oli asennettu washlet, joita oli siten useammissa kodeissa kuin henkilökohtaisia tietokoneita.


title: Käymälät Japanissa

text: Kaikkein perustavanlaatuisin ominaisuus on integroitu bidee, kynän kokoinen hana, joka työntyy esiin istuimesta ja ruiskuttaa vettä. Sillä on kaksi asetusta, toinen peräaukon ja toinen naisen hävyn pesemiseen.


title: Käymälät Japanissa

text: Suurimmassa osassa high-tech-käymälöitä käyttäjä voi myös valita itselleen sopivan vedenpaineen. Perusasetuksin naisen häpyyn kohdistetaan vähemmän painetta kuin peräaukkoon. Yleensä myös veden lämpötilaa voidaan säätää. Tutkijat Japanissa ovat huomanneet, että suurin osa WC:iden käyttäjistä pitää eniten hieman ruumiin lämpötilaa lämpimämmästä, 38-asteisesta vedestä. Myös hanan tarkkaa asentoa voidaan säätää eteen- tai taaksepäin manuaalisesti. Korkealuokkaisissa washleteissa on lisäksi hierovan tai sykkivän vesisuihkun mahdollisuus. Valmistajien mukaan ne auttavat ummetukseen tai peräpukamiin. Kaikkein kehittyneimmät washletit sekoittavat jopa veteen saippuaa puhdistuksen tehostamiseksi.


title: Käymälät Japanissa

text: Washletilla voidaan korvata WC-paperi kokonaan, mutta monet käyttäjät valitsevat sen puhdistustoimintojen käytön paperin mekaanisen puhdistuksen lisäksi. Tämä riippuu myös puhdistettavasta alueesta, sillä hävyn puhdistukseen ei välttämättä tarvita paperia. Jotkut käyttävät paperia ennen pesua, jotkut sen jälkeen, jotkut käyttävät vain bideetä ja toiset taas eivät käytä bideetä lainkaan pitäytyen WC-paperissa. Toinen yleinen washlet-ominaisuus on kuivaaja, jonka puhaltaman ilman lämpötila voidaan säätää usein 40 ja 60 asteen välille ja joka kuivaa intiimialueet bideehanan suorittaman puhdistuksen jälkeen.


title: Käymälät Japanissa

text: Muihin ominaisuuksiin voivat kuulua lämmitetty istuin, jonka lämpötila voi olla säädettävissä 30 ja 40 asteen välillä, ja automaattinen sensorilla varustettu kannenavaaja, joka avaa ja sulkee istuimen kannen käyttäjän sijainnin perusteella. Jotkut istuimet jopa soittavat musiikkia rentouttaakseen niiden käyttäjää (esimerkiksi jotkin Inaxin washletit soittavat Felix Mendelssohnin "Frühlingsliedin" Op. 62 Nr. 6:n alkusäkeitä). Lisäksi washletin ominaisuuksiin voivat kuulua automaattinen huuhtelu, automaattinen ilmanraikastus ja bakteereja hylkivä pinta.


title: Käymälät Japanissa

text: Washletin ohjaimiin liittyvä teksti on yleensä vain japaniksi. Vaikka monissa näppäimissä on usein piktogrammeja, huuhtelunäppäin on osoitettu usein vain kirjoitusmerkein, joten japania huonosti osaavat käyttäjät eivät välttämättä kykene huuhtelemaan WC:tä muuten kuin painelemalla näppäimiä satunnaisesti. Niinpä monet washletit ovat kehittyneistä ominaisuuksistaan huolimatta käyttökelvottomia joillekin ulkomaalaisille.


title: Käymälät Japanissa

text: Viime aikoina tutkijat ovat lisänneet WC-istuimiin lääketieteellisiä sensoreita, jotka voivat mitata käyttäjän verensokerin hänen virtsastaan tai pulssin, verenpaineen ja kehon rasvapitoisuuden.


title: Käymälät Japanissa

text: Vesisuihkua voidaan käyttää korkeapaineisella asetuksella peräruiskeena, ja jotkut käyttäjät käyttävät tätä avuksi ummetukseensa. On myös raportoitu, että naiset voivat käyttää vesisuihkua kiihottuakseen seksuaalisesti.


title: Käymälät Japanissa

text: Istuinlämmitin on yleinen ominaisuus, joka voi löytyä jopa istuimista, joissa ei ole bideeominaisuutta. Sitä käytetään usein esimerkkinä teknologian turhasta käytöstä, mutta koska useimmissa japanilaisissa asunnoissa ei ole keskuslämmitystä, WC:n lämpötila voi talvella olla vain muutamia asteita nollan yläpuolella, jolloin esilämmitetty istuin ei ehkä tunnukaan joutavalta idealta.


title: Käymälät Japanissa

text: Pisuaarit muistuttavat Japanissa huomattavasti muualla maailmassa käytettäviä pisuaareja. Niitä käytetään pääasiassa julkisissa käymälöissä tai muissa miesten käymälöissä, joissa on paljon käyttäjiä. Ne on kuitenkin usein asennettu alemmas kuin pisuaarit länsimaissa.


title: Käymälät Japanissa

text: Meiji-kaudella ja sitä ennen sekä miehet että naiset käyttivät yleisesti pisuaareja. Perinteisesti kimonoa käytetään ilman alusvaatteita, joten naiset vain vetivät kimononsa ylös ja nostaen sukuelimiään ylöspäin ohjasivat virtsansa pisuaariin. Tapa katosi 1900-luvulla, kun suurin osa naisista ryhtyi käyttämään länsimaalaistyylisiä vaatteita. Nykyisin kimonojakin käytetään lähes aina alusvaatteiden kanssa. Naisten pisuaari tuli lyhyeksi aikaa uudelleen käyttöön vuosina 1951–1968, kun Toto valmisti pisuaareja myös naisille. Ne olivat tötterön muotoisia ja ne asetettiin lattialle. Niistä ei kuitenkaan tullut koskaan erityisen suosittuja, ja niitä on jäljellä vain muutamia, esimerkiksi Tokion olympiastadionin alla vuoden 1964 kesäolympialaisten jäljiltä.


title: Käymälät Japanissa

text: Käymälöissä käytetään Japanissa hyvin samantyyppisiä varusteita kuin muuallakin maailmassa, kuten WC-paperia, WC-harjoja, lavuaareja ja niin edelleen. Joitakin lähes yksinomaan Japanissa käytettyjä varusteita on kuitenkin olemassa.


title: Käymälät Japanissa

text: Monet japanilaiset naiset pitävät virtsaamisestaan syntyvää, muiden kuulemaa ääntä nolona. Peittääkseen ruumiintoimintojensa äänen monet naiset vetivät WC:tä jatkuvasti käyttäessään sitä, tuhlaten samalla runsaasti vettä. Koska valistuskampanjat eivät lopettaneet käytäntöä, 1980-luvulla tuotiin markkinoille laite, joka käynnistämisensä jälkeen pitää huuhtoutuvan veden ääntä ilman tarvetta vedenkäytölle. Eräs yleinen tuotemerkki on "Otohime" (), joka tarkoittaa kirjaimellisesti "ääniprinsessaa" ja joka on nimetty japanilaisen mytologian Otohime-prinsessan (tosin Otohimen nimi kirjoitetaan eri kanjeilla, 乙姫, jotka tarkoittavat "nuorempaa prinsessaa"), merikuningas Ryūjinin kauniin tyttären, mukaan. Laite asennetaan nykyisin rutiininomaisesti suurimpaan osaan uusista julkisista naisten käymälöistä, ja monet vanhat käymälät on myös varustettu laitteella. "Otohime" voi olla joko erillinen paristokäyttöinen laite, joka on asennettu käymälän seinälle, tai se voidaan sisällyttää olemassa olevaan washletiin. Laite aktivoidaan painamalla nappia tai heilauttamalla kättä liiketunnistimen edessä. Käynnistyksen jälkeen se pitää kovaäänistä huuhteluääntä, joka muistuttaa WC:n vetämistä. Ääni pysähtyy joko ennalta määrätyn ajan kuluttua tai napin painalluksesta. Laitteen on arvioitu säästävän jopa 20 litraa vettä käyttökertaa kohden. Jotkut naiset kuitenkin uskovat "Otohimen" kuulostavan keinotekoiselta ja mieluummin vetävät WC:tä jatkuvasti kuin käyttävät "Otohimen" äänitettyä huuhteluääntä. Miesten julkisia käymälöitä varten laitteilla ei toistaiseksi ole ollut kysyntää eikä niitä lähes koskaan asenneta miesten käymälöihin.


title: Käymälät Japanissa

text: Japanilaisessa kulttuurissa yritetään erottaa alueet "puhtaisiin" ja "epäpuhtaisiin", ja vähentää kontaktit näiden alueiden välillä minimiin. Esimerkiksi talon sisäpuolista aluetta pidetään puhtaana, ulkopuolta taas epäpuhtaana. Jotta alueet pidettäisiin erillään, kengät riisutaan ennen astumista sisälle taloon, jotta "epäpuhtaat" kengät eivät kosketa sisätilojen "puhdasta" aluetta. Historiallisesti käymälät sijaitsivat talojen ulkopuolella, ja kengät laitettiin jalkaan WC-käyntiä varten. Nykyisin WC:t ovat lähes aina sisällä kodeissa ja hygieniataso on parantunut huomattavasti, mutta käymälää pidetään yhä epäpuhtaana alueena, vaikka muissa paikoissa onkin paljon todennäköisemmin enemmän bakteereja. Jotta kontakti epäpuhtaan käymälän lattian ja talon muun, puhtaan lattian välillä saataisiin mahdollisimman pieneksi, monissa yksityiskodeissa ja myös julkisissa käymälöissä käytetään WC-tohveleita (), jotka on asetettu WC:n oven eteen käytettäväksi WC:n sisäpuolella ja jotka kuuluu myös riisua heti WC:stä poistumisen jälkeen. Ne toimivat myös osoituksena siitä, onko WC varattu vai ei. Ne voivat olla vain pari kumitossuja, koristeltuja tohveleita, joissa on esimerkiksi animehahmojen kuvia pienille lapsille tai jopa eläinten karvasta valmistettuja tohveleita varakkaammille. Ulkomaalaisten yleinen "faux pas" on unohtaa ottaa tohvelit pois jalasta WC-käynnin jälkeen ja käyttää tohveleita muualla rakennuksessa, sekoittaen puhtaan ja epäpuhtaan alueen.


title: Käymälät Japanissa

text: Julkisia käymälöitä on runsaasti ympäri Japania, esimerkiksi tavarataloissa, supermarketeissa, kirja- ja levykaupoissa, puistoissa, ruokakaupoissa ja kaikilla rautatieasemilla syrjäisimpiä lukuun ottamatta. Joissain vanhoissa julkisissa käymälöissä ei ole ovia, joten niissä pisuaareja käyttävät miehet ovat ohikulkijoiden nähtävillä. Ei kuitenkaan ole harvinaista nähdä japanilaisten miesten virtsaavan julkisesti, humaltuneena tai ei.


title: Käymälät Japanissa

text: Monissa julkisissa käymälöissä on nykyään sekä länsimaalaistyylinen että japanilaistyylinen WC, monissa taas vain jommankumman tyyppinen WC. Esimerkiksi monilla rautatieasemilla Tokion alueella ja kouluissa ympäri Japania on vain kyykkykäymälöitä. Lisäksi junissa, puistoissa, temppeleissä, perinteisissä ravintoloissa ja vanhoissa rakennuksissa on tyypillisesti vain japanilaistyylisiä käymälöitä. Länsimaiseen käymälään osoitetaan yleensä kanjeilla 洋式 ("yōshiki"), englannin kielen sanoilla "Western-style", käymälätyypin symbolilla tai näiden kolmen millä tahansa yhdistelmällä. Invalideille tarkoitetut käymälät ovat aina länsimaalaistyylisiä.


title: Käymälät Japanissa

text: WC-paperia on saatavilla yleensä mutta ei aina, joten monet japanilaiset kantavat mukanaan pieniä nenäliinapakkauksia käytettäväksi WC-paperina. Tämäntyyppisiä pakkauksia annetaan rutiininomaisesti jalankulkijoille mainoksina. Kolikkokäyttöisiä WC-paperiautomaatteja on joskus asennettu käymälöiden ulkopuolelle viimeiseksi keinoksi epätoivoisille tai huonosti valmistautuneille.


title: Käymälät Japanissa

text: Monissa julkisissa käymälöissä ei ole saippuaa käsien pesuun tai pyyhkettä käsien kuivaamiseen. Monet kantavatkin tältä varalta mukanaan nenäliinaa ja jotkut jopa saippuaa. Joissain käymälöissä on voimakkaat kuivauskoneet, jotta paperipyyhkeistä kertyvän jätteen määrää saataisiin vähennettyä. Käsienkuivauskoneet ja hanat on usein varustettu liikkeentunnistimilla vaivan säästämiseksi. Jotkut eivät yksinkertaisesti pese käsiään, mitä kuitenkin pidetään Japanissa yhtä pahana kömmähdyksenä kuin muissakin kulttuureissa. Puhtausasteikon häntäpäähän asettuvat rautatieasemien ja puistojen julkiset käymälät.


title: Käymälät Japanissa

text: Japanin kulttuurissa puhtautta pidetään tärkeänä, ja esimerkiksi joitakin japanin kielen "puhdasta" tarkoittavia sanoja voidaan käyttää kuvaamaan myös kauneutta. Sana "kirei" () voidaan kääntää sanoin "kaunis" tai "puhdas", "siisti". Maassa on suuret markkinat deodoranteille ja ilmanraikastimille, jotka tuovat käymälään raikkaan tuoksun. Eräs yhtiö on jopa kehittänyt ruoan kanssa otettavan pillerin, jonka väitetään tekevän suoliston tuotokset hajuttomiksi.


title: Käymälät Japanissa

text: Usein tiiviissä japanilaisten kaupunkien elinolosuhteissa ja perinteisten japanilaisten rakennusten lukottomissa huoneissa käymälä saattaa olla yksi harvoista yksityisyyden sallivista huoneista. Joissain käymälöissä on kirjahylly, joihinkin mennään sanomalehden kanssa. Käymälät on aina erotettu kylpyhuoneesta kun mahdollista. Tämä johtuu puhtaan ja epäpuhtaan määrittelevästä etiikasta. Erottelu on myyntietu vuokrattavissa asunnoissa.


title: Käymälät Japanissa

text: Sekä perinteiset kyykkykäymälät että uudet high-tech-käymälät voivat aiheuttaa hämmennystä ulkomaalaisessa, joka ei ole tottunut niihin. Käymälää käyttävistä ulkomaalaisista, jotka painelevat summanmutikassa ohjauspaneelin nappeja uteliaisuudesta tai etsiessään huuhtelua ja yhtäkkiä saavat kauhistuksekseen suihkun sukuelimiinsä tai peräaukkoonsa, on tehty humoristisia raportteja. Vesisuihkun jatkuessa muutamia sekunteja henkilön hypättyä ylös henkilö itse tai kylpyhuone on kastunut. Monissa japanilaisissa käymälöissä onkin lyhyt käyttöopas englannin kielellä ohjauspaneelin lähellä, tai paneelin napeissa on englanninkielinen teksti kulttuurišokin lievittämiseksi.


title: Käymälät Japanissa

text: Nykyaikaisten washlet-istuinten ympäristövaikutukset eroavat tavallisten vesiklosettien vaikutuksista. Modernit WC:t käyttävät vähemmän vettä kuin vanhat, ja itsepuhdistavat vaihtoehdot vähentävät myös puhdistusaineen käyttöä. Jotkut WC:t jopa muuttavat käytetyn veden määrää riippuen siitä, pidetäänkö istuinrengasta ylhäällä (miehen virtsatessa) vai ei. Ne kuluttavat myös vähemmän WC-paperia. Toisaalta tämäntyyppiset WC:t kuluttavat myös sähköä: niiden arvioidaan vievän noin viisi prosenttia keskimääräisen japanilaisen kodin sähkönkulutuksesta. Maaseutualueille on suunniteltu myös WC:itä, jotka kuluttavat vettä hyvin vähän tai ei lainkaan. Niitä pidetään myös hätäkäymälöinä maanjäristysten sattuessa.


title: Käymälät Japanissa

text: Toto on maailman suurin WC:iden, mukaan lukien washlet-istuinten, tuottaja. Washletteja ja muita WC-tuotteita valmistavat myös Inax, NAIS ja Panasonic. Maailmanlaajuinen korkeateknologisten WC:iden markkina oli noin 800 miljoonan dollarin suuruinen vuonna 1997. Suurimmalla valmistajalla Totolla on 65 prosentin markkinaosuus, ja toiseksi suurin on Inax 25 prosentin osuudellaan. Washlet-istuinten päämarkkina on edelleen Japani, ja Toto on ilmoittanut myynnin ulkomailla muodostavan vain viisi prosenttia kokonaistuotosta. Tärkein ulkomainen markkina on Kiina, jossa Toto myy yli miljoona washlet-istuinta vuodessa. Yhdysvalloissa myynti on pientä, vaikka se kasvoikin 600 istuimesta kuukaudessa vuonna 2001 tuhanteen istuimeen kuukaudessa vuonna 2003. Euroopassa Toto myy vain 5 000 istuinta vuodessa. Vaikka suurin osa eurooppalaisista pitäisi japanilaistyyppisiä washlet-istuimia lähinnä kuriositeettina, niiden asennusten määrä on kasvussa. Tämä johtuu pääosin vammaisten tarvitsemista erikoisistuimista. Vamman tyypistä riippuen joillakin voi olla vaikeuksia itsensä puhdistamisessa WC:n käytön jälkeen. Vesisuihkua ja kuivainta käyttävät WC-istuimet sallivat puhdistautumisen ilman erillistä apua.